XINRAN11/poem huggingface dataset:
秦川雄帝宅，函谷壯皇居。綺殿千尋起，離宮百雉餘。連甍遙接漢，飛觀迥凌虛。雲日隱層闕，風煙出綺疎。
巖廊罷機務，崇文聊駐輦。玉匣啓龍圖，金繩披鳳篆。韋編斷仍續，縹帙舒還卷。對此乃淹留，欹案觀墳典。
移步出詞林，停輿欣武宴。琱弓寫明月，駿馬疑流電。驚雁落虛弦，啼猿悲急箭。閱賞誠多美，於茲乃忘倦。
鳴笳臨樂館，眺聽歡芳節。急管韻朱絃，清歌凝白雪。彩鳳肅來儀，玄鶴紛成列。去茲鄭衛聲，雅音方可悅。
芳辰追逸趣，禁苑信多奇。橋形通漢上，峰勢接雲危。煙霞交隱映，花鳥自參差。何如肆轍跡？萬里賞瑤池。
白日依山盡，黃河入海流。欲窮千里目，更上一層樓。
落日雙闕昏，回輿九重暮。長煙散初碧，皎月澄輕素。搴幌翫琴書，開軒引雲霧。斜漢耿層閣，清風搖玉樹。
歡樂難再逢，芳辰良可惜。玉酒泛雲罍，蘭殽陳綺席。千鍾合堯禹，百獸諧金石。得志重寸陰，忘懷輕尺璧。
建章歡賞夕，二八盡妖妍。羅綺昭陽殿，芬芳玳瑁筵。珮移星正動，扇掩月初圓。無勞上懸圃，即此對神仙。
新豐停翠輦，譙邑駐鳴笳。園荒一徑斷，苔古半階斜。前池消舊水，昔樹發今花。一朝辭此地，四海遂爲家。
春蒐馳駿骨，總轡俯長河。霞處流縈錦，風前瀁卷羅。水花翻照樹，堤蘭倒插波。豈必汾陰曲，秋雲發棹歌。
重巒俯渭水，碧嶂插遙天。出紅扶嶺日，入翠貯巖煙。疊松朝若夜，複岫闕疑全。對此恬千慮，無勞訪九仙。
寒隨窮律變，春逐鳥聲開。初風飄帶柳，晚雪間花梅。碧林青舊竹，綠沼翠新苔。芝田初雁去，綺樹巧鸎來。
晚霞聊自怡，初晴彌可喜。日晃百花色，風動千林翠。池魚躍不同，園鳥聲還異。寄言博通者，知予物外志。
夏律昨留灰，秋箭今移晷。峨嵋岫初出，洞庭波漸起。桂白發幽巖，菊黃開灞涘。運流方可歎，含毫屬微理。
寒驚薊門葉，秋發小山枝。松陰背日轉，竹影避風移。提壺菊花岸，高興芙蓉池。欲知涼氣早，巢空燕不窺。
山亭秋色滿，巖牖涼風度。疎蘭尚染煙，殘菊猶承露。古石衣新苔，新巢封古樹。歷覽情無極，咫尺輸光暮。
朝光浮燒野，霜華淨碧空。結浪冰初鏡，在逕菊方叢。約嶺煙深翠，分旗霞散紅。抽思滋泉側，飛想傅巖中。
蕭條起關塞，搖颺下蓬瀛。拂林花亂彩，響谷鳥分聲。披雲羅影散，泛水織文生。勞歌大風曲，威加四海清。
罩雲飄遠岫，噴雨泛長河。低飛昏嶺腹，斜足灑巖阿。泫叢珠締葉，起溜鏡圖波。濛柳添絲密，含吹織空羅。
潔野凝晨曜，裝墀帶夕暉。集條分樹玉，拂浪影泉璣。色灑妝臺粉，花飄綺席衣。入扇縈離匣，點素皎殘機。
紅輪不暫駐，烏飛豈復停。岑霞漸漸落，溪陰寸寸生。藿葉隨光轉，葵心逐照傾。晚煙含樹色，棲鳥雜流聲。
高軒臨碧渚，飛檐迥架空。餘花攢鏤檻，殘柳散雕櫳。岸菊初含橤，園梨始帶紅。莫慮崑山暗，還共盡杯中。
華林滿芳景，洛陽徧陽春。朱顏含遠日，翠色影長津。喬柯囀嬌鳥，低枝映美人。昔作園中實，今來席上珍。
玉衡流桂圃，成蹊正可尋。鸎啼密葉外，蝶戲脆花心。麗景光朝彩，輕霞散夕陰。暫顧暉章側，還眺靈山林。
岸曲非千里，橋斜異七星。暫低逢輦度，還高值浪驚。水搖文鷁動，纜轉錦花縈。遠近隨輪影，輕重應人行。
拂霞疑電落，騰虛狀寫虹。屈伸煙霧裏，低舉白雲中。紛披乍依迥，掣曳或隨風。念茲輕薄質，無翅強搖空。
鑿門初奉律，仗戰始臨戎。振鱗方躍浪，騁翼正凌風。未展六奇術，先虧一簣功。防身豈乏智，殉命有餘忠。
晦魄移中律，凝暄起麗城。罩雲朝蓋上，穿露曉珠呈。笑樹花分色，啼枝鳥合聲。披襟歡眺望，極目暢春情。
秋光凝翠嶺，涼吹肅離宮。荷疎一蓋缺，樹冷半帷空。側陣移鴻影，圓花釘菊叢。攄懷俗塵外，高眺白雲中。
斜廊連綺閣，初月照宵幃。塞冷鴻飛疾，園秋蟬噪遲。露結林疎葉，寒輕菊吐滋。愁心逢此節，長歎獨含悲。
菊散金風起，荷疎玉露圓。將秋數行雁，離夏幾林蟬。雲凝愁半嶺，霞碎纈高天。還似成都望，直見峨眉前。
爽氣澄蘭沼，秋風動桂林。露凝千片玉，菊散一叢金。日岫高低影，雲空點綴陰。蓬瀛不可望，泉石且娛心。
石鯨分玉溜，劫燼隱平沙。柳影冰無葉，梅心凍有花。寒野凝朝霧，霜天散夕霞。歡情猶未極，落景遽西斜。
凍雲宵徧嶺，素雪曉凝華。入牖千重碎，迎風一半斜。不妝空散粉，無樹獨飄花。縈空慙夕照，破彩謝晨霞。
暮景斜芳殿，年華麗綺宮。寒辭去冬雪，暖帶入春風。階馥舒梅素，盤花卷燭紅。共歡新故歲，迎送一宵中。
歲陰窮暮紀，獻節啓新芳。冬盡今宵促，年開明日長。冰消出鏡水，梅散入風香。對此歡終宴，傾壺待曙光。
和氣吹綠野，梅雨灑芳田。新流添舊澗，宿霧足朝煙。雁溼行無次，花霑色更鮮。對此欣登歲，披襟弄五弦。
翠樓含曉霧，蓮峰帶晚雲。玉葉依巖聚，金枝觸石分。橫天結陣影，逐吹起羅文。非復陽臺下，空將惑楚君。
綺筵移暮景，紫閣引宵煙。隔棟歌塵合，分階舞影連。聲流三處管，響亂一重絃。不似秦樓上，吹簫空學仙。
殘雲收翠嶺，夕霧結長空。帶岫凝全碧，障霞隱半紅。髣髴分初月，飄颻度曉風。還因三里處，冠蓋遠相通。
蘭氣已熏宮，新橤半粧叢。色含輕重霧，香引去來風。拂樹濃舒碧，縈花薄蔽紅。還當雜行雨，髣髴隱遙空。
年柳變池臺，隋堤曲直回。逐浪絲陰去，迎風帶影來。疎黃一鳥弄，半翠幾眉開。縈雪臨春岸，參差間早梅。
春暉開紫苑，淑景媚蘭場。映庭含淺色，凝露泫浮光。日麗參差影，風傳輕重香。會須君子折，佩裏作芬芳。
禁苑春暉麗，花蹊綺樹妝。綴條深淺色，點露參差光。向日分千笑，迎風共一香。如何仙嶺側，獨秀隱遙芳。
參差垂玉闕，舒卷映蘭宮。珠光搖素月，竹影亂清風。彩散銀鉤上，文斜桂戶中。惟當雜羅綺，相與媚房櫳。
凌晨麗城去，薄暮上林棲。辭枝枝暫起，停樹樹還低。向日終難託，迎風詎肯迷。只待纖纖手，曲裏作宵啼。
駿骨飲長涇，奔流灑絡纓。細紋連噴聚，亂荇繞蹄縈。水光鞍上側，馬影溜中橫。翻似天池裏，騰波龍種生。
階蘭凝曙霜，岸菊照晨光。露濃晞晚笑，風勁淺殘香。細葉凋輕翠，圓花飛碎黃。還持今歲色，復結後年芳。
曖曖去塵昏灞岸，飛飛輕蓋指河梁。雲峰衣結千重葉，雪岫花開幾樹妝。深悲黃鶴孤舟遠，獨歎青山別路長。聊將分袂霑巾淚，還用持添離席觴。
四時運灰琯，一夕變冬春。送寒餘雪盡，迎歲早梅新。
燄聽風來動，花開不待春。鎮下千行淚，非是爲思人。
九龍蟠燄動，四照逐花生。即此流高殿，堪持待月明。
上弦明月半，激箭流星遠。落雁帶書驚，啼猿映枝轉。
初秋玉露清，早雁出空鳴。隔雲時亂影，因風乍含聲。
岸曲絲陰聚，波移帶影疎。還將眉裏翠，來就鏡中舒。
貞條障曲砌，翠葉貫寒霜。拂牖分龍影，臨池待鳳翔。
散影玉階柳，含翠隱鳴蟬。微形藏葉裏，亂響出風前。
盤根直盈渚，交幹橫倚天。舒華光四海，卷葉蔭三川。
近谷交縈橤，遙峰對出蓮。徑細無全磴，松小未含煙。
疾風知勁草，板蕩識誠臣。勇夫安識義，智者必懷仁。
太液仙舟迥，西園隱上才。未曉征車度，雞鳴關早開。
煙生遙岸隱，月落半崖陰。連山驚鳥亂，隔岫斷猿吟。
醽醁勝蘭生，翠濤過玉䪥。千日醉不醒，十年味不敗。
羽蓋飛天漢，鳳駕越層巒。俱歎三秋阻，共敍一宵歡。璜虧夜月落，靨碎曉星殘。誰能重操杼，纖手濯清瀾。
霓裳轉雲路，鳳駕儼天潢。虧星凋夜靨，殘月落朝璜。促歡今夕促，長離別後長。輕梭聊駐織，掩淚獨悲傷。
日宮開萬仞，月殿聳千尋。花蓋飛團影，幡虹曳曲陰。綺霞遙籠帳，叢珠細網林。寥廓煙雲表，超然物外心。
四郊秦漢國，八水帝王都。閶闔雄里閈，城闕壯規模。貫渭稱天邑，含岐實奧區。金門披玉館，因此識皇圖。
眷言君失德，驪邑想秦餘。政煩方改篆，愚俗乃焚書。阿房久已滅，閣道遂成墟。欲厭東南氣，翻傷掩鮑車。
神皐福地三秦邑，玉臺金闕九仙家。寒光猶戀甘泉樹，淑景偏臨建始花。綵蝶黃鸎未歌舞，梅香柳色已矜誇。迎春正啓流霞席，暫囑曦輪勿遽斜。
三陽本是標靈紀，二室由來獨擅名。霞衣霞錦千般狀，雲峰雲岫百重生。水炫珠光遇泉客，巖懸石鏡厭山精。永願乾坤符睿算，長居膝下屬歡情。
奇峰嶾嶙箕山北，秀崿岹嶢嵩鎮南。地首地肺何曾擬，天目天台倍覺慙。樹影蒙蘢鄣疊岫，波深洶湧落懸潭。□願紫宸居得一，永欣丹扆御通三。
漢家重東郡，宛彼白馬津。黎庶既蕃殖，臨之勞近臣。遠別初首路，今行方及春。課成應第一，良牧爾當仁。
北風吹同雲，同雲飛白雪。白雪乍迴散，同雲何慘烈。未見溫泉冰，寧知火井滅。表瑞良在茲，庶幾可怡悅。
魯衛情先重，親賢愛轉多。冕旒豐暇日，乘景暫經過。戚里申高宴，平臺奏雅歌。復尋爲善樂，方驗保山河。
地有招賢處，人傳樂善名。鶩池臨九達，龍岫對層城。桂月先秋冷，蘋風向晚清。鳳樓遙可見，彷彿玉簫聲。
黃河遠上白雲間，一片孤城萬仞山。羌笛何須怨楊柳，春光不度玉門關。
桂殿與山連，蘭湯湧自然。陰崖含秀色，溫谷吐潺湲。績爲蠲邪著，功因養正宣。願言將億兆，同此共昌延。
邊服胡塵起，長安漢將飛。龍蛇開陣法，貔虎振軍威。詐虜腦塗地，征夫血染衣。今朝書奏入，明日凱歌歸。
仙居懷聖德，靈廟肅神心。草合人蹤斷，塵濃鳥跡深。流沙丹竈沒，關路紫煙沈。獨傷千載後，空餘松柏林。
境出三秦外，途分二陝中。山川入虞虢，風俗限西東。樹古棠陰在，耕餘讓畔空。鳴笳從此去，行見洛陽宮。
拂曙闢行宮，寒皋野望通。繁雲低遠岫，飛雪舞長空。賦象恆依物，縈迴屢逐風。爲知勤恤意，先此示年豐。
遺榮期入道，辭老竟抽簪。豈不惜賢達，其如高尚心。寰中得祕要，方外散幽襟。獨有青門餞，羣僚悵別深。
行邁離秦國，巡方赴洛師。路逢三五夜，春色暗中期。關外長河轉，宮中淑氣遲。歌鐘對明月，不減舊遊時。
壯徒恆賈勇，拔拒抵長河。欲練英雄志，須明勝負多。譟齊山岌嶪，氣作水騰波。預期年歲稔，先此樂時和。
節變寒初盡，時和氣已春。繁雲先合寸，膏雨自依旬。颯颯飛平野，霏霏靜暗塵。懸知花葉意，朝夕望中新。
鑄得千秋鏡，光生百鍊金。分將賜羣后，遇象見清心。臺上冰華澈，窗中月影臨。更銜長綬帶，留意感人深。
太乙三門訣，元君六甲符。下傳金版術，上刻玉清書。有美探真士，囊中得祕書。自知三醮後，翊我滅殘胡。
劒閣橫雲峻，鑾輿出狩回。翠屏千仞合，丹嶂五丁開。灌木縈旗轉，仙雲拂馬來。乘時方在德，嗟爾勒銘才。
寶照含天地，神劒合陰陽。日月麗光景，星斗裁文章。寫鑑表容質，佩服爲身防。從茲一賞玩，永德保齡長。
道家奠靈簡，自昔仰神仙。真子今將命，蒼生福可傳。江山尋故國，城郭信依然。二室遙相望，雲回洞裏天。
洞府修真客，衡陽念舊居。將成金闕要，願奉玉清書。雲路三天近，松溪萬籟虛。猶期傳祕訣，來往候仙輿。
城闕天中近，蓬瀛海上遙。歸期千載鶴，春至一來朝。采藥逢三秀，餐霞臥九霄。參同如有旨，金鼎待君燒。
三陽麗景早芳辰，四序佳園物候新。梅花百樹障去路，垂柳千條暗回津。鳥飛直爲驚風葉，魚沒都由怯岸人。惟願聖主南山壽，何愁不賞萬年春。
河曲回千里，關門限二京。所嗟非恃德，設險到天平。
瑞露垂花綬，寒冰澈寶輸。對茲臺上月，聊以慶佳辰。
啄木觜距長，鳳皇羽毛短。苦嫌松桂寒，任逐桑榆煖。
仙客厭人間，孤雲比性閒。話離情未已，煙水萬重山。
澄潭皎鏡石崔巍，萬壑千巖暗綠苔。林亭自有幽貞趣，況復秋深爽氣來。
憶昔嬌妃在紫宸，鉛華不御得天真。霜綃雖似當時態，爭奈嬌波不顧人。
刻木牽絲作老翁，雞皮鶴髮與真同。須臾弄罷寂無事，還似人生一夢中。
昔見漳濱臥，言將人事違。今逢慶誕日，猶謂學仙歸。棠棣花重發，鴒原鳥再飛。德比代雲布，心如晉水清。
先生年幾許，顏色似童兒。夜抱九仙骨，朝披一品衣。不食千鍾粟，唯餐兩顆棃。天生此間氣，助我化無爲。
禁苑秋來爽氣多，昆明風動起滄波。中流簫鼓誠堪賞，詎假橫汾發櫂歌。
輦路生春草，上林花發時。憑高何限意，無復侍臣知。
注想待元老，識君恨不早。我家柱石衰，憂來學丘禱。
上元高會集羣仙，心齋何事欲祈年。丹誠儻徹玉帝座，且共吾人慶大田。
蓂生三五葉初齊，上元羽客出桃蹊。不愛仙家登真訣，願蒙四海福黔黎。
人皆苦炎熱，我愛夏日長。熏風自南來，殿閣生微涼。
大雄真跡枕危巒，梵宇層樓聳萬般。日月每從肩上過，山河長在掌中看。仙峰不間三春秀，靈境何時六月寒？更有上方人罕到，暮鐘朝磬碧雲端。
雲散晴山幾萬重，煙收春色更沖融。帳殿出空登碧漢，遐川俯望色藍籠。林光入戶低韶景，嶺氣通宵展霽風。今日追遊何所似，莫慙漢武賞汾中。
款塞旋征騎，和戎委廟賢。傾心方倚注，叶力共安邊。
大殿連雲接爽溪，鐘聲還與鼓聲齊。長安若問江南事，說道風光在水西。
千巖萬壑不辭勞，遠看方知出處高。溪澗豈能留得住，終歸大海作波濤。
上苑桃花朝日明，蘭閨豔妾動春情。井上新桃偷面色，檐邊嫩柳學身輕。花中來去看舞蝶，樹上長短聽啼鶯。林下何須遠借問，出衆風流舊有名。
奠璧郊壇昭大禮，鏘金拊石表虔誠。始奏承雲娛帝賞，復歌調露暢韶英。
荷恩承顧託，執契恭臨撫。廟略靜邊荒，天兵曜神武。有截資先化，無爲遵舊矩。禎符降昊穹，大業光寰宇。
總章陳昔典，衢室禮惟神。宏規則天地，神用叶陶鈞。負扆三春旦，充庭萬宇賓。顧己誠虛薄，空慙馭兆人。
履艮包羣望，居中冠百靈。萬方資廣運，庶品荷財成。神功諒匪測，盛德實難名。藻奠申誠敬，恭祀表惟馨。
赫赫離精御炎陸，滔滔熾景開隆暑。冀延神鑒俯蘭尊，式表虔襟陳桂俎。
菲躬承睿顧，薄德忝坤儀。乾乾遵後命，翼翼奉先規。撫俗勤雖切，還淳化尚虧。未能弘至道，何以契明祇。
沈潛演貺分三極，廣大凝禎總萬方。既薦羽旌文化啓，還呈干戚武威揚。
夕惕同龍契，晨兢當鳳扆。崇儒習舊規，偃伯循先旨。絕壤飛冠蓋，遐區麗山水。幸承三聖餘，忻屬千年始。
調雲闋兮神座興，驂雲駕兮儼將升。騰絳霄兮垂景祜，翹丹懇兮荷休徵。
九春開上節，千門敞夜扉。蘭燈吐新燄，桂魄朗圓輝。送酒惟須滿，流杯不用稀。務使霞漿興，方乘汎洛歸。
山窗遊玉女，澗戶對瓊峰。巖頂翔雙鳳，潭心倒九龍。酒中浮竹葉，杯上寫芙蓉。故驗家山賞，惟有風入松。
高人叶高志，山服往山家。迢迢間風月，去去隔煙霞。碧岫窺玄洞，玉竈鍊丹砂。今日星津上，延首望靈槎。
三山十洞光玄籙，玉嶠金巒鎮紫微。均露均霜標勝壤，交風交雨列皇畿。萬仞高巖藏日色，千尋幽澗浴雲衣。且駐歡筵賞仁智，琱鞍薄晚雜塵飛。
明朝遊上苑，火急報春知。花須連夜發，莫待曉風吹。
看朱成碧思紛紛，顦顇支離爲憶君。不信比來長下淚，開箱驗取石榴裙。
舊愛柏梁臺，新寵昭陽殿。守分辭芳輦，含情泣團扇。一朝歌舞榮，夙昔詩書賤。頹恩誠已矣，覆水難重薦。
秋風起函谷，勁氣動河山。偃松千嶺上，雜雨二陵間。低雲愁廣隰，落日慘重關。此時飄紫氣，應驗真人還。
朝來臨鏡臺，粧罷暫裴回。千金始一笑，一召詎能來。
帝里重陽節，香園萬乘來。卻邪萸入佩，獻壽菊傳杯。墖類承天湧，門疑待佛開。睿詞懸日月，長得仰昭回。
葉下洞庭初，思君萬里餘。露濃香被冷，月落錦屏虛。欲奏江南曲，貪封薊北書。書中無別意，惟悵久離居。
三冬季月景龍年，萬乘觀風出灞川。遙看電躍龍爲馬，回矚霜原玉作田。
鸞旂掣曳拂空回，羽騎驂驔躡景來。隱隱驪山雲外聳，迢迢御帳日邊開。
翠幕珠幃敞月營，金罍玉斝泛蘭英。歲歲年年常扈蹕，長長久久樂升平。
玉環騰遠創，金埒荷殊榮。弗玩珠璣飾，仍留仁智情。鑿山便作室，憑樹即爲楹。公輸與班爾，從此遂韜聲。
登山一長望，正遇九春初。結駟填街術，閭閻滿邑居。鬬雪梅先吐，驚風柳未舒。直愁斜日落，不畏酒尊虛。
霽曉氣清和，披襟賞薜蘿。玳瑁凝春色，琉璃漾水波。跂石聊長嘯，攀松乍短歌。除非物外者，誰就此經過。
暫爾遊山第，淹留惜未歸。霞窗明月滿，澗戶白雲飛。書引藤爲架，人將薜作衣。此真攀玩所，臨睨賞光輝。
放曠出煙雲，蕭條自不羣。漱流清意府，隱几避嚻氛。石畫妝苔色，風梭織水文。山室何爲貴？唯餘蘭桂熏。
策杖臨霞岫，危步下霜蹊。志逐深山靜，途隨曲澗迷。漸覺心神逸，俄看雲霧低。莫怪人題樹，祗爲賞幽棲。
攀藤招逸客，偃桂協幽情。水中看樹影，風裏聽松聲。
攜琴侍叔夜，負局訪安期。不應題石壁，爲記賞山時。
泉石多仙趣，巖壑寫奇形。欲知堪悅耳，唯聽水泠泠。
巖壑恣登臨，瑩目復怡心。風篁類長笛，流水當鳴琴。
嬾步天台路，惟登地肺山。幽巖仙桂滿，今日恣情攀。
暫遊仁智所，蕭然松桂情。寄言棲遯客，勿復訪蓬瀛。
瀑溜晴疑雨，叢篁晝似昏。山中真可玩，暫請報王孫。
傍池聊試筆，倚石旋題詩。豫彈山水調，終擬從鍾期。
橫鋪豹皮褥，側帶鹿胎巾。借問何爲者，山中有逸人。
沁水田園先自多，齊城樓觀更無過。倩語張騫莫辛苦，人今從此識天河。
參差碧岫聳蓮花，潺湲綠水瑩金沙。何須遠訪三山路，人今已到九仙家。
憑高瞰險足怡心，菌閣桃源不暇尋。餘雪依林成玉樹，殘霙點岫即瑤岑。
羅袖動香香不已，紅蕖褭褭秋煙裏。輕雲嶺上乍搖風，嫩柳池邊初拂水。
桂葉雙眉久不描，殘妝和淚汚紅綃。長門盡日無梳洗，何必珍珠慰寂寥。
出嫁辭鄉國，由來此別難。聖恩愁遠道，行路泣相看。沙塞容顏盡，邊隅粉黛殘。妾心何所斷，他日望長安。
十二層樓倚翠空，鳳鸞相對立梧桐。雙成走報監門衛，莫使吳歈入漢宮。
閑朝向曉出簾櫳，茗宴東亭四望通。遠眺城池山色裏，俯聆絃管水聲中。幽篁引沼新抽翠，芳槿低檐欲吐紅。坐久此中無限興，更憐團扇起清風。
一點分明值萬金，開時惟怕冷風侵。主人若也勤挑撥，敢向尊前不盡心。
珠簾高卷莫輕遮，往往相逢隔歲華。春氣昨宵飄律管，東風今日放梅花。素姿好把芳姿掩，落勢還同舞勢斜。坐有賓朋尊有酒，可憐清味屬儂家。
晚雨秋陰酒乍醒，感時心緒杳難平。黃花冷落不成豔，紅葉颼飀競鼓聲。背世返能厭俗態，偶緣猶未忘多情。自從雙鬢斑斑白，不學安仁卻自驚。
殘鶯何事不知秋，橫過幽林尚獨遊。老舌百般傾耳聽，深黃一點入煙流。棲遲背世同悲魯，瀏亮如笙碎在緱。莫更留連好歸去，露華淒冷蓼花愁。
山舍初成病乍輕，杖藜巾褐稱閑情。爐開小火深回暖，溝引新流幾曲聲。暫約彭涓安朽質，終期宗遠問無生。誰能役役塵中累，貪合魚龍搆強名。
且維輕舸更遲遲，別酒重傾惜解攜。浩浪侵愁光蕩漾，亂山凝恨色高低。君馳檜楫情何極，我凭闌干日向西。咫尺煙江幾多地，不須懷抱重淒淒。
江南江北舊家鄉，三十年來夢一場。吳苑宮闈今冷落，廣陵臺殿已荒涼。雲籠遠岫愁千片，雨打歸舟淚萬行。兄弟四人三百口，不堪閑坐細思量。
珠碎眼前珍，花凋世外春。未銷心裏恨，又失掌中身。玉笥猶殘藥，香匳已染塵。前哀將後感，無淚可霑巾。
豔質同芳樹，浮危道略同。正悲春落實，又苦雨傷叢。穠麗今何在？飄零事已空。沈沈無問處，千載謝東風。
永念難消釋，孤懷痛自嗟。雨深秋寂莫，愁引病增加。咽絕風前思，昏濛眼上花。空王應念我，窮子正迷家。
又見桐花發舊枝，一樓煙雨暮淒淒。凭闌惆悵人誰會，不覺澘然淚眼低。
層城無復見嬌姿，佳節纏哀不自持。空有當年舊煙月，芙蓉城上哭蛾眉。
殷勤移植地，曲檻小闌邊。共約重芳日，還憂不盛妍。阻風開步障，乘月溉寒泉。誰料花前後，蛾眉卻不全。
失却煙花主，東君自不知。清香更何用，猶發去年枝。
浮生共顦顇，壯歲失嬋娟。汗手遺香漬，痕眉染黛煙。
侁自肩如削，難勝數縷絛。天香留鳳尾，餘煖在檀槽。
顦顇年來甚，蕭條益自傷。風威侵病骨，雨氣咽愁腸。夜鼎唯煎藥，朝髭半染霜。前緣竟何似，誰與問空王。
病身堅固道情深，宴坐清香思自任。月照靜居唯擣藥，門扃幽院只來禽。庸醫嬾聽詞何取，小婢將行力未禁。賴問空門知氣味，不然煩惱萬塗侵。
風情漸老見春羞，到處消魂感舊遊。多謝長條似相識，強垂煙態拂人頭。
牙籤萬軸裹紅綃，王粲書同付火燒。不於祖龍留面目，遺篇那得到今朝。
竹林二君子，盡日竟沈吟。相對終無語，爭先各有心。恃強斯有失，守分固無侵。若算機籌處，滄滄海未深。
丱歲便將爲肘腋，二紀何曾離一日。更深猶尚立案前，敷奏柔和不傷物。今朝榮貴慰我心，雙旌引向重城出。褒斜舊地委勳賢，從此生靈永泰息。
喬巖簇冷煙，幽徑上寒天。下瞰峨眉嶺，上窺華岳巔。驅馳非取樂，按幸爲憂邊。此去如登陟，歌樓路幾千。
緩轡踰雙劒，行行躡石稜。作千尋壁壘，爲萬祀依憑。道德雖無取，江山粗可矜。回看城闕路，雲疊樹層層。
先朝神武力開邊，畫斷封疆四五千。前望隴山屯劒戟，後憑巫峽鎖烽煙。軒皇尚自親平寇，嬴政徒勞愛學仙。想到隗宮尋勝處，正應鶯語暮春天。
輝輝赫赫浮玉雲，宣華池上月華新。月華如水浸宮殿，有酒不醉真癡人。
廊廡周遭翠幕遮，禁林深處絕喧譁。界開日影憐窗紙，穿破苔痕惡筍芽。西第晚宜供露茗，小池寒欲結冰花。謝公未是深沈量，猶把輸贏局上誇。
冰肌玉骨清無汗，水殿風來暗香暖。簾開明月獨窺人，敧枕釵橫雲鬢亂。起來瓊戶寂無聲，時見疎星渡河漢。屈指西風幾時來，只恐流年暗中換。
春色曾看紫陌頭，亂紅飛盡不禁愁。人情自厭芳華歇，一葉隨風落御溝。
早與元妃慕至化，同躋靈嶽訪真仙。當時信有壺中景，今日親來洞裏天。儀仗影空寥廓外，金絲聲揭翠微巔。惟慙未致華胥理，徒卜升平萬萬年。
千尋綠嶂夾流溪，登眺因知海岳低。瀑布迸舂青石碎，輪茵橫翦翠峰齊。步黏苔蘚龍橋滑，日閉煙羅鳥徑迷。莫道穹天無路到，此山便是碧雲梯。
聖帝歸梧野，躬來謁聖顏。旋登三徑路，似陟九嶷山。日照堆嵐迥，雲橫積翠間。期修封禪禮，方俟再躋攀。
再到金華頂，玄都訪道回。雲披分景象，黛鎖顯樓臺。雨滌前山淨，風吹去路開。翠屏夾流水，何必羨蓬萊。
周回雲水遊丹景，因與真妃眺上方。晴日曉升金晃曜，寒泉夜落玉丁當。松梢月轉琴栖影，柏徑風牽麝食香。虔煠六銖宜鑄祝，惟祈聖祉保遐昌。
尋真游勝境，巡禮到陽平。水遠波瀾碧，山高氣象清。殿嚴孫氏貌，碑暗係師名。夜月登壇醮，松風森磬聲。
周遊靈境散幽情，千里江山暫得行。所恨風光看未足，卻驅金翠入龜城。
獲陪翠輦喜殊常，同涉仙壇豈厭長。不羨乘鸞入煙霧，此中便是五雲鄉。
登尋丹壑到玄都，接日紅霞照座隅。即向周回巖下看，似看曾進畫圖無。
共謁御容儀，還同在禁闈。笙歌喧寶殿，彩仗耀金徽。清淚霑羅袂，紅霞拂繡衣。九疑山水遠，無路繼湘妃。
碧煙紅霧漾人衣，宿霧蒼苔石徑危。風巧解吹松上曲，蝶嬌頻采臉邊脂。同尋僻境思攜手，暗指遙山學畫眉。好把身心清淨處，角冠霞帔事希夷。
丹景山頭宿梵宮，玉輪金輅駐虛空。軍持無水注寒碧，蘭若有花開晚紅。武士盡排青嶂下，內人皆在講筵中。我家帝子傳王業，積善終期四海同。
雲浮翠輦屆陽平，真似驂鸞到上清。風起半厓聞虎嘯，雨來當面見龍行。晚尋水澗聽松韻，夜上星壇看月明。長恐前身居此境，玉皇教向錦城生。
聖燈千萬炬，旋向碧空生。細雨溼不暗，好風吹更明。磬敲金地響，僧唱梵天聲。若說無心法，此光如有情。
翠驛紅亭近玉京，夢魂猶是在青城。比來出看江山景，却被江山看出行。
上靈睠命膺會昌，盛德殷薦叶辰良。景福降兮聖德遠，玄化穆兮天曆長。
疊璧凝影皇壇路，編珠流彩帝郊前。已奏黃鍾歌大呂，還符寶曆祚昌年。
昔在炎運終，中華亂無象。酆郊赤烏見，邙山黑雲上。大賚下周車，禁暴開殷網。幽明同叶贊，鼎祚齊天壤。
歌奏畢兮禮獻終，六龍馭兮神將昇。明德感兮非黍稷，降福簡兮祚休徵。
荷恩承顧託，執契恭臨撫。廟畧靜邊荒，天兵耀神武。有截資先化，無爲遵舊矩。禎符降昊穹，大業光寰宇。
天之曆數歸睿唐，顧惟菲德欽昊蒼。撰吉日兮表殷薦，冀神鑒兮降闓陽。
得一流玄澤，通三御紫宸。遠叶千齡運，遐銷九域塵。絕瑞駢闐集，殊祥絡繹臻。登年慶棲畝，稔歲賀盈囷。
坤元光至德，柔訓闡皇風。芣苡芳聲遠，螽斯美化隆。睿範超千載，嘉猷備六宮。肅恭陪盛典，欽若薦禋宗。
已陳粢盛敷嚴祀，更奏笙鏞協雅聲。璇圖寶曆欣寧謐，晏俗淳風樂太平。
堂堂聖祖興，赫赫昌基泰。戎車盟津偃，玉帛塗山會。舜日啓祥暉，堯雲卷征斾。風猷被有截，聲教覃無外。
六鐘翕協六變成，八佾倘佯八風生。樂九韶兮人神感，美七德兮天地清。
烈祖順三靈，文宗威四海。黃鉞誅羣盜，朱旗掃多罪。戢兵天下安，約法人心改。大哉干羽意，長見風雲在。
玉帛犧牲申敬享，金絲鏚羽盛音容。庶俾億齡禔景福，長欣萬宇洽時邕。
御扆合宮承寶曆，席圖重館奉明靈。偃武修文九圍泰，沈烽靜柝八荒寧。
總章陳昔典，衢室禮惟神。宏規則天地，神用叶陶鈞。負扆三春旦，充庭萬宇賓。顧己誠虛薄，空慙億兆人。
赫赫離精御炎陸，滔滔熾景開隆暑。冀延神鑒俯蘭罇，式表虔襟陳桂俎。
鳳曲登歌調令序，龍雩集舞汎祥風。綵旞雲迴昭睿德，朱干電發表神功。
御徵乘宮出郊甸，安歌率舞遞將迎。自有雲門符帝賞，猶持雷鼓答天成。
笙歌籥舞屬年韶，鷺鼓鳧鐘展時豫。調露初迎綺春節，承雲遽踐蒼霄馭。
千里溫風飄絳羽，十枝炎景賸朱干。陳觴薦俎歌二獻，拊石摐金會七盤。
璿儀氣爽驚緹籥，玉呂灰飛含素商。鳴鞞奏管芳羞薦，會舞安歌葆眊揚。
執籥持羽初終曲，朱干玉鏚始分行。七德九功咸已暢，明靈降福具穰穰。
崇牙樹羽延調露，旋宮扣律掩承雲。誕敷懿德昭神武，載集豐功表睿文。
合吹八風金奏動，分容萬舞玉鞘驚。詞昭茂典光前列，夕曜乘功表盛明。
羽籥既闋干戚陳，八音克諧六變新。愉貴神兮般以樂，保皇祚兮萬斯春。
盛德陳萬舞，威稜暢九垓。風雲交律候，日月麗昭回。行慶休祥發，乘和春氣來。百神肅臨享，蕩蕩天門開。
微穆敷華能應節，飄揚發彩宜行慶。送迎靈駕神心享，跪拜靈壇禮容盛。氣和草木發萌芽，德暢禽魚遂翔泳。永望翠蓋逐流雲，自茲率土調春令。
整駕昇車望寥廓，垂陰薦祉蕩昏氛。饗時靈貺僾如在，樂罷餘聲遙可聞。飲福陳誠禮容備，撤俎終獻曙光分。跪拜臨壇結空想，年年應節候油雲。
萬方資以化，交泰屬昇平。易從業惟簡，得一道斯寧。具儀光玉帛，送舞變咸英。黍稷良非貴，明德信惟馨。
玉幣牲牷分薦享，羽旄干鏚遰成容。一德惟寧兩儀泰，三才保合四時邕。
沈潛演貺分三極，廣大凝禎總萬方。既薦羽旌文化啓，還呈干鏚武威揚。
夕惕司龍契，晨兢當鳳扆。崇儒習舊規，偃伯循先旨。絕壤飛冠蓋，遐區麗山水。幸承三聖餘，忻屬千年始。
調雲闋兮神座興，驂雲駕兮儼將昇。騰絳霄兮垂景祐，翹丹懇兮荷休徵。
至哉含柔德，萬物資以生。常順稱厚載，流謙通變盈。聖心事能察，增廣陳厥誠。黃祇僾如在，泰折俟咸亨。
坤道降祥和庶品，靈心載德厚羣生。水土既調三極泰，文武畢備九區平。
神道發生敷九稼，陰極乘仁暢八埏。緯武經文隆景化，登祥薦祉啓豐年。
經緯兩儀文化洽，削平方域武功成。瑤弦自樂乾坤泰，玉鏚長歡區宇寧。
羽籥低昂文綴已，干戚蹈厲武行初。望歲祈農神所聽，延祥介福豈云虛。
芳春開令序，韶苑暢和風。惟靈申廣祐，利物表神功。綺會周天宇，黼黻藻寰中。庶幾承慶節，歆奠下帷宮。
明靈光至德，深功掩百神。祥源應節啓，福緒逐年新。萬宇承恩覆，七廟佇恭禋。于茲申至懇，方期遠慶臻。
霞莊列寶衛，雲集動和聲。金卮薦綺席，玉幣委芳庭。因心罄丹款，先己勵蒼生。所冀延明福，於茲享至誠。
桂筵開玉俎，蘭圃薦瓊芳。八音調鳳曆，三獻奉鸞觴。絜粢申大享，庭宇冀降祥。神其覃有慶，契福永無疆。
仙壇禮既畢，神駕儼將昇。佇屬深祥起，方期庶績凝。虔誠資宇內，務本勖黎蒸。靈心昭備享，率土洽休徵。
萬國以貞光上嗣，三善茂德表重輪。視膳寢門尊要道，高闢崇賢引正人。
隼集龜開昭聖烈，龍蹲鳳跱肅神儀。尊儒敬業宏圖闡，緯武經文盛德施。
恭聞帝里生靈沼，應報明君鼎業新。既協翠泉光寶命，還符白水出真人。此時舜海潛龍躍，此地堯河帶馬巡。獨有前池一小雁，叨承舊惠入天津。
帝宅王家大道邊，神馬龍龜涌聖泉。昔日昔時經此地，看來看去漸成川。歌臺舞榭宜正月，柳岸梅洲勝往年。莫言波上春雲少，祗爲從龍直上天。
龍池躍龍龍已飛，龍德光天天不違。池開天漢分黃道，龍向天門入紫微。邸第樓臺多氣色，君王鳧雁有光輝。爲報寰中百川水，來朝此地莫東歸。
代邸東南龍躍泉，清漪碧浪遠浮天。樓臺影就波中出，日月光疑鏡裏懸。雁沼回流成舜海，龜書薦祉應堯年。大川既濟慙爲檝，報德空思奉細涓。
龍池初出此龍山，常經此地謁龍顏。日日芙蓉生夏水，年年楊柳變春灣。堯壇寶匣餘煙霧，舜海漁舟尚往還。願似飄颻五雲影，從來從去九天間。
龍興白水漢興符，聖主時乘運斗樞。岸上丰茸五花樹，波中的皪千金珠。操環昔聞迎夏啓，發匣先來瑞有虞。風色雲光隨隱見，赤雲神化象江湖。
西京鳳邸躍龍泉，佳氣休光鎮在天。軒后霧圖今已得，秦王水劒昔常傳。恩魚不似昆明釣，瑞鶴長如太液仙。願侍巡游同舊里，更聞簫鼓濟樓船。
星分邑里四人居，水洊源流萬頃餘。魏國君王稱象處，晉家藩邸化龍初。青蒲暫似遊梁馬，綠藻還疑宴鎬魚。自有神靈滋液地，年年雲物史官書。
靈沼縈迴邸第前，浴日涵天寫曙天。始見龍臺昇鳳闕，應如霄漢起神泉。石匱渚傍還啓聖，桃李初生更有仙。欲化帝圖從此受，正同河變一千年。
乾坤啓聖吐龍泉，泉水年年勝一年。始看魚躍方成海，即覩龍飛利在天。洲渚遙將銀漢接，樓臺直與紫微連。休氣榮光常不散，懸知此地是神仙。
聖敬通神光七廟，靈心薦祚和萬方。嚴禋克配鴻基遠，明德惟馨鳳曆昌。
赫赫玄功被穹壤，皇皇至德洽生靈。開基撥亂妖氛廓，佐命宣威海內清。
荷恩承顧託，執契恭臨撫。廟畧靜邊荒，天兵耀神武。
惟聖配天敷盛禮，惟天爲大闡洪名。恭禋展敬光先德，蘋藻申虔表志誠。
炎馭失天綱，土德承天命。英猷被寰宇，懿躅隆邦政。七德已綏邊，九夷咸底定。景化覃遐邇，深仁洽翔泳。
六鐘翕協六變成，八佾徜徉八風生。樂九韶兮人神感，美七德兮天地清。
真宗開妙理，沖教統清虛。化演無爲日，言昭有象初。瑤臺肅靈瑞，金闕映仙居。一奏三清樂，長回八景輿。
虛極仙宗本，希夷象帝先。百靈朝太上，萬法祖重圓。善貸惟沖德，功成謂自然。雲門達和氣，思用合鈞天。
元符傳紫極，寶祚啓高真。道德先垂裕，沖和已化淳。人風齊太古，天瑞叶惟新。仙樂清都上，長明交泰辰。
送文迎武遞參差，一始一終光聖儀。四海生人歌有慶，千齡孝享肅無虧。
妙筭申帷幄，神謀及廟庭。兩階文物備，七德武功成。校獵長楊苑，屯軍細柳營。將軍獻凱入，歌舞溢重城。
金枝羽部徹清歌，瑤臺肅穆笙磬羅。諧音遍響合明意，萬類昭融靈應多。
辰位列四星，帝功參十亂。進賢勤內輔，扈蹕清多難。承天厚載均，並耀宵光璨。留徽藹前躅，萬古披圖煥。
三縣已判歌鐘列，六佾將開羽鏚分。尚想燕飛來蔽日，終疑鶴影降凌雲。
天步昔將開，商郊初欲踐。撫戎金陣廓，貳極瑤圖闡。雞戟遂崇儀，龍樓期好善。弄兵隳震業，啓聖隆嗣典。
羽籥崇文禮以畢，干鏚奮武事將行。用舍繇來其有致，壯志宣威樂太平。
綠林熾炎曆，黃虞格有苗。沙塵驚塞外，帷幄命嫖姚。七德干戈止，三邊雲霧消。寶祚長無極，歌舞盛今朝。
八音協奏陳金石，六佾分行整禮容。滄溟赴海還稱少，素月開輪即是重。
邕邕闡化憑文德，赫赫宣威藉武功。既執羽旄先拂吹，還持玉鏚更揮空。
武德諒雍雍，由來掃寇戎。劒光揮作電，旗影列成虹。霧廓三邊靜，波澄四海同。睿圖今已盛，相共舞皇風。
干旄羽籥相虧蔽，一進一退殊行綴。昔獻三雍盛禮容，今陳六佾崇儀制。
醴齊泛尊彝，軒縣動干戚。入室僾如在，升階虔所歷。奮疾合威容，定利舒皦繹。方崇廟貌禮，永被君恩錫。
喧喧金石容既缺，肅肅羽駕就行列。緱山遺響昔所聞，廟庭進旅今攸設。
重輪始發祥，齒胄方興學。冥然升紫府，鏗爾薦清樂。奠斝致馨香，在庭紛羽籥。禮成神既醉，髣髴緱山鶴。
昭昭竹殿開，奕奕蘭宮啓。懿範隆丹掖，殊榮闢朱邸。六佾薦徽容，三簋陳芳醴。萬石覃貽厥，分珪崇祖禰。
受律辭元首，相將討叛臣。咸歌破陣樂，共賞太平人。
聖德期昌運，雍熙萬宇清。乾坤資化育，海嶽共休明。闢土欣耕稼，銷戈遂偃兵。殊方歌帝澤，執贄賀昇平。
四海皇風被，千年德水清。戎衣更不著，今日告功成。
主聖開昌曆，臣忠奉大猷。君看偃革後，便是太平秋。
道和氣兮襲氤氳，宣皇規兮彰聖神。服遐裔兮敷質文，格苗扈兮息煙塵。
大業來四夷，仁風和萬國。白日體無私，皇天輔有德。七旬罪已服，六月師方克。偉哉帝道隆，終始常作則。
羽衛離丹闕，金軒赴泰壇。珠旗明月色，玉佩曉霜寒。黼黻龍衣備，琮璜寶器完。百神將受職，宗社保長安。
明君陳大禮，展幣祀圓丘。雅樂聲其發，祥雲色正浮。
上天垂景貺，哲后舉鸞觴。明德今方祚，邦家萬世昌。
木鐸敷音文德昌，朱干成列武功彰。雷鼗鷺羽今休用，玉鏚相參正發揚。
圭瓚方陳禮，干旄乃象功。成文非羽籥，猛勢若羆熊。
戛玉摐金永頌聲，檿絲孤竹和且清。靈歆醉止犧象盈，自天降福千萬齡。
稱文既表溫柔德，示武須成蹈厲容。綴兆疾舒皆應節，明明我祖樂無窮。
八表歡無事，三秋賀有成。照臨同日遠，渥澤並雲行。河變千年色，山呼萬歲聲。願修封岱禮，方以稱文明。
劒佩儼如林，齊傾拱北心。渥恩頒美祿，咸濩聽和音。一德君臣合，重瞳日月臨。歌時兼樂聖，唯待贊泥金。
萬國咸歸禹，千官共祝堯。拜恩瞻鳳扆，傾耳聽雲韶。運啓金行遠，時和玉燭調。酒酣齊抃舞，同賀聖明朝。
令節陳高會，羣臣侍御筵。玉墀留愛景，金殿靄祥煙。振鷺涵天澤，靈禽下樂懸。聖明無一事，何處讓堯年。
聖代修文德，明庭舉舊章。兩階陳羽籥，萬舞合宮商。劒佩森鴛鷺，簫韶下鳳凰。我朝青史上，千古有輝光。
淮海干戈戢，朝廷禮樂施。白駒皆就縶，丹鳳復來儀。德備三苗格，風行萬國隨。小臣同百獸，率舞賀昌期。
撥亂資英主，開基自晉陽。一戎成大業，七德煥前王。炎漢提封遠，姬周世祚長。朱干將玉戚，全象武功揚。
睿算超前古，神功格上圓。百川留禹跡，萬國戴堯天。既已櫜弓矢，誠宜播管弦。蹌蹌隨鳥獸，共樂太平年。
回中道路險，蕭關烽候多。五營屯北地，萬乘出西河。單于拜玉璽，天子按琱戈。振旅汾川曲，秋風橫大歌。
將軍出紫塞，冒頓在烏貪。笳喧雁門北，陣翼龍城南。琱弓夜宛轉，鐵騎曉參潭。應須駐白日，爲待戰方酣。
城南征戰多，城北無飢鵶。白骨馬蹄下，誰言皆有家。城前水聲苦，倏忽流萬古。莫爭城外地，城裏有閑土。
磧中有陰兵，戰馬時驚蹶。輕猛李陵心，摧殘蘇武節。黃金鎖子甲，風吹色如鐵。十載不封侯，茫茫向誰說。
巫山凌太清，岧嶢類削成。霏霏暮雨合，靄靄朝雲生。危峰入鳥道，深谷瀉猿聲。別有幽棲客，淹留攀桂情。
巫山峰十二，環合隱昭回。俯眺琵琶峽，平看雲雨臺。古槎天外倚，瀑水日邊來。何忽啼猨夜，荆王枕席開。
神女向高唐，巫山下夕陽。裴回作行雨，婉孌逐荆王。電影江前落，雷聲峽外長。霽雲無處所，臺館曉蒼蒼。
巫山望不極，望望下朝雰。莫辨啼猿樹，徒看神女雲。驚濤亂水脈，驟雨暗峰文。霑裳即此地，況復遠思君。
巫山高不極，沓沓狀奇新。暗谷疑風雨，幽巖若鬼神。月明三峽曙，潮滿二江春。爲問陽臺夕，應知入夢人。
楚國巫山秀，清猨日夜啼。萬重春樹合，十二碧峰齊。峽出朝雲下，江來暮雨西。陽臺歸路直，不畏向家迷。
巫峽見巴東，迢迢半出空。雲藏神女館，雨到楚王宮。朝暮泉聲落，寒暄樹色同。清猨不可聽，偏在九秋中。
巫山十二峰，皆在碧虛中。回合雲藏日，霏微雨帶風。猨聲寒過水，樹色暮連空。愁向高唐望，清秋見楚宮。
巴山上峽重復重，陽臺碧峭十二峰。荆王獵時逢暮雨，夜臥高丘夢神女。輕紅流煙溼豔姿，行雲飛去明星稀。目極魂斷望不見，猨啼三聲淚霑衣。
見盡數萬里，不聞三聲猨。但飛蕭蕭雨，中有亭亭魂。千載楚襄恨，遺文宋玉言。至今青冥裏，雲結深閨門。
何地早芳菲？宛在長門殿。夭桃色若綬，穠李光如練。啼鳥弄花疎，遊蠭飲香徧。歎息春風起，飄零君不見。
芳樹本多奇，年華復在斯。結翠成新幄，開紅滿舊枝。風歸花歷亂，日度影參差。容色朝朝落，思君君不知。
迢迢芳園樹，列映清池曲。對此傷人心，還如故時綠。風條灑餘靄，露葉承新旭。佳人不再攀，下有往來躅。
君子事行役，再空芳歲期。美人曠延佇，萬里浮雲思。園槿綻紅豔，郊桑柔綠滋。坐看長夏晚，秋月生羅幃。
借問江上柳，青青爲誰春。空遊昨日地，不見昨日人。繚繞萬家井，往來車馬塵。莫道無相識，要非心所親。
高臺暫俯臨，飛翼聳輕音。浮光隨日度，漾影逐波深。迥瞰周平野，開懷暢遠襟。獨此三休上，還傷千歲心。
涼風吹遠念，使我升高臺。寧知數片雲，不是舊山來。故人天一涯，久客殊未回。雁來不得書，空寄聲哀哀。
穿屋穿牆不知止，爭樹爭巢入營死。林間公子挾彈弓，一丸致斃花叢裏。小雛黃口未有知，青天不解高高飛。虞人設網當要路，白日啾嘲禍萬機。
漢將承恩西破戎，捷書先奏未央宮。天子預開麟閣待，祗今誰數貳師功。
官軍西出過樓蘭，營幕傍臨月窟寒。蒲海曉霜凝劒尾，蔥山夜雪撲旌竿。
鳴笳擂鼓擁回軍，破國平蕃昔未聞。大夫鵲印搖邊月，天將龍旗掣海雲。
月落轅門鼓角鳴，千羣面縛出蕃城。洗兵魚海雲迎陣，秣馬龍堆月照營。
蕃軍遙見漢家營，滿谷連山徧哭聲。萬箭千刀一夜殺，平明流血浸空城。
暮雨旌旗溼未乾，胡塵白草日光寒。昨日將軍連曉戰，蕃軍只見馬空鞍。
隴水潺湲隴樹黃，征人隴上盡思鄉。馬嘶斜日朔風急，雁過寒雲邊思長。殘月出林明劒戟，平沙隔水見牛羊。橫行俱足封侯者，誰斬樓蘭獻未央。
隴坂高無極，征人一望鄉。關河別去水，沙塞斷歸腸。馬繫千年樹，旌懸九月霜。從來共嗚咽，皆是爲勤王。
借問隴頭水，終年恨何事。深疑嗚咽聲，中有征人淚。昨日上山下，達曙不能寐。何處接長波？東流入清渭。
隴頭心欲絕，隴水不堪聞。碎影搖槍壘，寒聲咽帳軍。素從鹽海積，綠帶柳城分。日落天邊望，逶迤入塞雲。
秦隴逼氐羌，征人去未央。如何幽咽水，幷欲斷君腸。西注悲窮漠，東分憶故鄉。旅魂聲攪亂，無夢到遼陽。
借問隴頭水，年年恨何事。全疑嗚咽聲，中有征人淚。自古無長策，況我非深智。何計謝潺湲，一宵空不寐。
都城連百二，雄險北回環。地勢遙尊岳，河流側讓關。秦皇曾虎視，漢祖亦龍顏。何事梟兇輩，干戈自不閑。
匈奴屢不平，漢將欲縱橫。看雲方結陣，却月始連營。潛軍度馬邑，揚斾掩龍城。會勒燕然石，方傳車騎名。
十年通大漠，萬里出長平。寒日生戈劒，陰雲搖斾旌。飢烏啼舊壘，疲馬戀空城。辛苦皋蘭北，胡霜損漢兵。
居延城外獵天驕，白草連天野火燒。暮雲空磧時驅馬，秋日平原好射鵰。護羌校尉朝乘障，破虜將軍夜渡遼。玉靶角弓珠勒馬，漢家將賜霍嫖姚。
秦時明月漢時關，萬里長征人未還。但使龍城飛將在，不教胡馬度陰山。
白花垣上望京師，黃河水流無盡時。窮秋曠野行人絕，馬首東來知是誰。
金帶連環束戰袍，馬頭衝雪度臨洮。卷旗夜劫單于帳，亂斫胡兵缺寶刀。
戚戚去故里，悠悠赴交河。公家有程期，亡命嬰禍羅。君已富土境，開邊一何多？棄絕父母恩，吞聲行負戈。
出門日已遠，不受徒旅欺。骨肉恩豈斷，男兒死無時。走馬脫轡頭，手中挑青絲。捷下萬仞岡，俯身試搴旗。
磨刀嗚咽水，水赤刃傷手。欲輕腸斷聲，心緒亂已久。丈夫誓許國，憤惋復何有？功名圖麒麟，戰骨當速朽。
送徒既有長，遠戍亦有身。生死向前去，不勞吏怒嗔。路逢相識人，附書與六親。哀哉兩決絕，不復同苦辛。
迢迢萬餘里，領我赴三軍。軍中異苦樂，主將寧盡聞。隔河見胡騎，倏忽數百羣。我始爲奴僕，幾時樹功勳。
挽弓當挽彊，用箭當用長。射人先射馬，擒賊先擒王。殺人亦有限，列國自有疆。苟能制侵陵，豈在多殺傷。
驅馬天雨雪，軍行入高山。逕危抱寒石，指落曾冰間。已去漢月遠，何時築城還？浮雲暮南征，可望不可攀。
單于寇我壘，百里風塵昏。雄劒四五動，彼軍爲我奔。虜其名王歸，繫頸授轅門。潛身備行列，一勝何足論。
從軍十年餘，能無分寸功。衆人貴苟得，欲語羞雷同。中原有鬬爭，況在狄與戎。丈夫四方志，安可辭固窮。
吹角出塞門，前瞻即胡地。三軍盡回首，皆灑望鄉淚。轉念關山長，行看風景異。由來征戍客，各負輕生義。
黃砂直上白雲間，一片孤城萬仞山。羌笛何須怨楊柳，春風不度玉門關。
漢家邊事重，竇憲出臨戎。絕漠秋山在，陽關舊路通。列營依茂草，吹角向高風。更就燕然石，看銘破虜功。
秋塞雪初下，將軍遠出師。分營長記火，放馬不收旗。月冷邊帳溼，沙昏夜探遲。征人皆白首，誰見滅胡時。
微雪將軍出，吹笳天未明。觀兵登古戍，斬將對雙旌。分陣瞻山勢，潛軍制馬鳴。如今新史上，已有滅胡名。
單于驕愛獵，放火到軍城。待月調新弩，防秋置遠營。空山朱戟影，寒磧鐵衣聲。逢著降胡說，陰山有伏兵。
埽盡狂胡跡，回戈望故關。相逢唯死鬬，豈易得生還。縱宴參胡樂，收兵過雪山。不封十萬戶，此事亦應閑。
玉帳將軍意，慇懃把酒論。功高寧在我，陣沒與招魂。塞色干戈束，軍容喜氣屯。男兒今始是，敢出玉關門。
回首隴山頭，連天草木秋。聖君應入夢，半路遣封侯。水不擔陰雪，柴令倒戍樓。歸來麟閣上，春色滿皇州。
將軍陷虜圍，邊務息戎機。霜雪交河盡，旌旗入塞飛。曉光隨馬度，春色伴人歸。課績朝明主，臨軒拜武威。
單于烽火動，都護去天涯。別賜黃金甲，親臨白玉墀。塞垣須靜謐，師旅審安危。定遠條支寵，如今勝古時。
方見將軍貴，分明對冕旒。聖恩如遠被，狂虜不難收。臣節唯期死，功勳敢望侯。終辭修里第，從此出皇州。
百里精兵動，參差便渡遼。如何好白日，亦照此天驕。遠樹深疑賊，驚蓬迥似鵰。凱歌何日唱？磧路共天遙。
欲爲皇王服遠戎，萬人金甲鼓鼙中。陣雲暗塞三邊黑，兵血愁天一片紅。半夜飜營旗攪月，深秋防戍劒磨風。謗書未及明君爇，臥骨將軍已歿功。
苦戰沙間臥箭痕，戍樓閑上望星文。生希國澤分偏將，死奪河源荅聖君。鳶覰敗兵眠白草，馬驚邊鬼哭陰雲。功多地遠無人紀，漢閣笙歌日又曛。
倡樓啓曙扉，園柳正依依。鳥鳴知歲隔，條變識春歸。露葉疑啼臉，風花亂舞衣。攀折聊將寄，軍中書信稀。
玉窗朝日映，羅帳春風吹。拭淚攀楊柳，長條宛地垂。白花飛歷亂，黃鳥思參差。妾自肝腸斷，旁人那得知。
可憐濯濯春楊柳，攀折將來就纖手。妾容與此同盛衰，何必君恩獨能久。
沙塞三河道，金閨二月春。碧煙楊柳色，紅粉綺羅人。露葉憐啼臉，風花思舞巾。攀持君不見，爲聽曲中新。
二月風光半，三邊戍不還。年華妾自惜，楊柳爲君攀。落絮緣衫袖，垂條拂髻鬟。那堪音信斷，流涕望陽關。
萬里邊城地，三春楊柳節。葉似鏡中眉，花如關外雪。征人遠鄉思，倡婦高樓別。不忍擲年華，含情寄攀折。
垂柳拂妝臺，葳蕤葉半開。年華枝上見，邊思曲中來。嫩色宜新雨，輕花伴落梅。朝朝倦攀折，征戍幾時回。
紅粉青樓曙，垂楊仲月春。懷君重攀折，非妾妒腰身。舞帶縈絲斷，嬌娥向葉嚬。橫吹凡幾曲，獨自最愁人。
纖纖折楊柳，持此寄情人。一枝何足貴，憐是故園春。遲景那能久，流芳不及新。更愁征戍客，鬢老邊城塵。
垂楊拂綠水，搖豔東風年。花明玉關雪，葉暖金窗煙。美人結長恨，相對心悽然。攀條折春色，遠寄龍庭前。
樓上春風過，風前楊柳歌。枝疎緣別苦，曲怨爲年多。花驚燕地雪，葉映楚池波。誰堪別離此，征戍在交河。
紫陌金堤映綺羅，遊人處處動離歌。陰移古戍迷荒草，花帶殘陽落遠波。臺上少年吹白雪，樓中思婦斂青蛾。殷勤攀折贈行客，此去關山雨雪多。
自從江樹秋，日日上江樓。夢見離珠浦，書來在桂州。不同魚比目，終恨水分流。久不開明鏡，多應是白頭。
秋風窗下起，旅雁向南飛。日日出門望，家家行客歸。無因見邊使，空待寄寒衣。獨閉青樓暮，煙深鳥雀稀。
塞垣通碣石，虜障抵祈連。相思在萬里，明月正孤懸。影移金岫北，光斷玉門前。寄書謝中婦，時看鴻雁天。
漢月生遼海，曈曨出半暉。合昏玄兔郡，中夜白登圍。暈落關山迥，光合霜霰微。將軍聽曉角，戰馬欲南歸。
月明邊徼靜，戍客望鄉時。塞古柳衰盡，關寒榆發遲。蒼蒼萬里道，戚戚十年悲。今夜青樓上，還應照所思。
月出照關山，秋風人未還。清光無遠近，鄉淚半書間。
一雁過連營，繁霜覆古城。胡笳在何處？半夜起邊聲。
月生西海上，氣逐邊風壯。萬里度關山，蒼茫非一狀。漢兵開郡國，胡馬窺亭障。夜夜聞悲笳，征人起南望。
露溼月蒼蒼，關頭榆葉黃。回輪照海遠，分彩上樓長。水凍頻移幕，兵疲數望鄉。祗應城影外，萬里共如霜。
裴回漢月滿邊州，照盡天涯到隴頭。影轉銀河寰海靜，光分玉塞古今愁。笳吹遠戍孤烽滅，雁下平沙萬里秋。況是故園搖落夜，那堪少婦獨登樓。
浮世若浮雲，千回故復新。旋添青草冢，更有白頭人。歲暮客將老，雪晴山欲春。行行車與馬，不盡洛陽塵。
客亭門外路東西，多少喧騰事不齊。楊柳惹鞭公子醉，紵麻掩淚魯人迷。通宵塵土飛山月，是處經營夾御堤。頃刻知音幾存歿，半回依約認輪蹄。
白玉誰家郎，回車渡天津。看花東上陌，驚動洛陽人。
胡風激秦樹，賤子風中泣。家家朱門開，得見不可入。長安十二衢，投樹鳥亦急。高閣何人家？笙簧正喧吸。
此地無駐馬，夜中猶走輪。所以路旁草，少於衣上塵。
秦地平如掌，層城出雲漢。樓閣九衢春，車馬千門旦。綠柳開復合，紅塵聚還散。日晚鬬雞回，經過狹斜看。
梅嶺花初發，天山雪未開。雪處疑花滿，花邊似雪回。因風入舞袖，雜粉向妝臺。匈奴幾萬里，春至不知來。
鐵騎幾時回，金閨怨早梅。雪中花已落，風暖葉應開。夕逐新春管，香迎小歲杯。感時何足貴，書裏報輪臺。
新歲芳梅樹，繁苞四面同。春風吹漸落，一夜幾枝空。小婦今如此，長城恨不窮。莫將遼海雪，來比後庭中。
騮馬照金鞍，轉戰入皐蘭。塞門風稍急，長城水正寒。雪暗鳴珂重，山長噴玉難。不辭橫絕漠，流血幾時乾。
紫騮行且嘶，雙飜碧玉蹄。臨流不肎渡，似惜錦障泥。白雪關山遠，黃雲海樹迷。揮鞭萬里去，安得念春閨。
爭場看鬬雞，白鼻紫騧嘶。漳水春歸晚，叢臺日向低。歇鞍珠作汗，試劒玉如泥。爲謝紅梁燕，年年妾獨棲。
渥洼奇骨本難求，況是豪家重紫騮。臕大宜懸銀壓銙，力渾欺却玉銜頭。生獰弄影風隨起，躞蹀衝塵汗滿溝。若遇丈夫皆調御，任從騎取覓封侯。
連錢出塞蹋沙蓬，豈比當時御史驄。逐北自諳深磧路，連嘶誰念靜邊功。登山每與青雲合，弄影應知碧草同。今日虜平將換妾，不如羅袖舞春風。
天山一丈雪，雜雨夜霏霏。溼馬胡歌亂，經烽漢火微。丁零蘇武別，疎勒范羌歸。若著關頭過，長榆葉定稀。
劉生氣不平，抱劒欲專征。報恩爲豪俠，死難在橫行。翠羽裝劒鞘，黃金飾馬纓。但令一顧重，不吝百身輕。
太子池南樓百尺，八窗新樹疎簾隔。黃金鋪首畫鉤陳，羽葆亭童拂交戟。盤紆闌楯臨高臺，帳殿臨流鸞扇開。早雁聲鳴細波起，映花鹵簿龍飛回。
爲底胡姬酒，長來白鼻騧。摘蓮拋水上，郎意在浮花。
妾住越城南，離居不自堪。採花驚曙鳥，摘葉餧春蠶。嬾結茱萸帶，愁安玳瑁簪。侍臣消瘦盡，日暮碧江潭。
美人何蕩漾，湖上風月長。玉手欲有贈，裴回雙鳴璫。歌聲隨淥水，怨色起朝陽。日暮還家望，雲波橫洞房。
北堂紅草盛丰茸，南湖碧水照芙蓉。朝遊暮起金花盡，漸覺羅裳珠露濃。自惜妍華三五歲，已歎關山千萬重。人情一去無還日，欲贈懷芳怨不逢。
憶昔江南年盛時，平生怨在長洲曲。冠蓋星繁湘水上，衝風摽落洞庭淥。落花舞袖紅紛紛，朝霞高閣洗晴雲。誰言此處嬋娟子，珠玉爲心以奉君。
偶向江邊采白蘋，還隨女伴賽江神。衆中不敢分明語，暗擲金錢卜遠人。
嫁得瞿塘賈，朝朝誤妾期。早知潮有信，嫁與弄潮兒。
汀洲白蘋草，柳惲乘馬歸。江頭樝樹香，岸上蝴蝶飛。酒杯若葉露，玉軫蜀桐虛。朱樓通水陌，沙暖一雙魚。
郎船安兩槳，儂舸動雙橈。埽黛開宮額，裁裙約楚腰。乖期方積思，臨醉欲拚嬌。莫以采菱唱，欲羨秦臺簫。
長樂花枝雨點消，江城日暮好相邀。春樓不閉葳蕤鎖，綠水回通宛轉橋。
魚戲蓮葉間，參差隱葉扇。鵁鶄鸀鳿窺，瀲灩無因見。
魚戲蓮葉東，初霞射紅尾。傍臨謝山側，恰值清風起。
魚戲蓮葉西，盤盤舞波急。潛依曲岸涼，正對斜光入。
魚戲蓮葉南，欹危午煙疊。光搖越鳥巢，影亂吳娃檝。
魚戲蓮葉北，澄陽動微漣。回看帝子渚，稍背鄂君船。
雁塞日初晴，胡關雪復平。危竿緣廣漠，古竇傍長城。拔劒金星出，彎弧玉羽鳴。誰知係虜者，賈誼是書生。
金鎖耀兜鍪，黃雲拂紫騮。叛羌旗下戮，陷壁夜中收。霜霰戎衣故，關河磧氣秋。箭創殊未合，更遣擊蘭州。
火發龍山北，中宵易左賢。勒兵臨漢水，驚雁散胡天。木落防河急，軍孤受敵偏。猶聞漢皇怒，按劒待開邊。
陰風吹黃蒿，輓歌渡秋水。車馬却歸城，孤墳月明裏。
皓齒還如貝色含，長眉亦似煙華貼。鄰娃盡著繡襠襦，獨自提筐采蠶葉。
春來南雁歸，日去西蠶遠。妾思紛何極，客遊殊未返。
采桑畏日高，不待春眠足。攀條有餘愁，那矜貌如玉。千金豈不贈，五馬空踟躅。何以變真性，幽篁雪中綠。
鳥鳴桑葉間，葉綠條復柔。攀看去手近，放下長長鉤。黃花蓋野田，白馬少年遊。所念豈回顧，良人在高樓。
漢使南還盡，胡中妾獨存。紫臺緜望絕，秋草不堪論。
一回望月一回悲，望月月移人不移。何時得見漢朝使？爲妾傳書斬畫師。
合殿恩中絕，交河使漸稀。肝腸辭玉輦，形影向金微。漢宮草應綠，胡庭沙正飛。願逐三秋雁，年年一度歸。
斂容辭豹尾，緘怨度龍鱗。金鈿明漢月，玉箸染胡塵。妝鏡菱花暗，愁眉柳葉嚬。惟有清笳曲，時聞芳樹春。
非君惜鸞殿，非妾妬蛾眉。薄命由驕虜，無情是畫師。嫁來胡地惡，不竝漢宮時。心苦無聊賴，何堪上馬辭。
圖畫失天真，容華坐誤人。君恩不可再，妾命在和親。淚點關山月，衣銷邊塞塵。一聞陽鳥至，思絕漢宮春。
玉關春色晚，金河路幾千。琴悲桂條上，笛怨柳花前。霧掩臨妝月，風驚入鬢蟬。緘書待還使，淚盡白雲天。
琵琶馬上彈，行路曲中難。漢月正南遠，燕山直北寒。髻鬟風拂散，眉黛雪霑殘。斟酌紅顏盡，何勞鏡裏看。
莫將鉛粉匣，不用鏡花光。一去邊城路，何情更畫妝。影銷胡地月，衣盡漢宮香。妾死非關命，祗緣怨斷腸。
漢道初全盛，朝廷足武臣。何須薄命妾，辛苦事和親。
揜涕辭丹鳳，銜悲向白龍。單于浪驚喜，無復舊時容。
胡地無花草，春來不似春。自然衣帶緩，非是爲腰身。
自嫁單于國，長銜漢掖悲。容顏日顦顇，有甚畫圖時。
厭踐冰霜域，嗟爲邊塞人。思從漢南獵，一見漢家塵。
聞有南河信，傳聞殺畫師。始知君惠重，更遣畫蛾眉。
昭君拂玉鞍，上馬啼紅頰。今日漢宮人，明朝胡地妾。
日暮驚沙亂雪飛，傍人相勸易羅衣。強來前帳看歌舞，共待單于夜獵歸。
自倚嬋娟望主恩，誰知美惡忽相飜。黃金不買漢宮貌，青冢空埋胡地魂。
滿面胡沙滿鬢風，眉銷殘黛臉銷紅。愁苦辛勤顦顇盡，如今却似畫圖中。
錦車天外去，毳幕雲中開。魏闕蒼龍遠，蕭關赤雁哀。
仙娥今下嫁，驕子自同和。劒戟歸田盡，牛羊繞塞多。
毛延壽畫欲通神，忍爲黃金不爲人。馬上琵琶行萬里，漢宮長有隔生春。
北望單于日半斜，明君馬上泣胡沙。一雙淚滴黃河水，應得東流入漢家。
戒途飛萬里，回首望三秦。忽見天山雪，還疑上苑春。玉痕垂淚粉，羅袂拂胡塵。爲得胡中曲，還悲遠嫁人。
跨鞍今永訣，垂淚別親賓。漢地行將遠，胡關逐望新。交河擁塞路，隴首暗沙塵。唯有孤明月，猶能遠送人。
漢宮若遠近，路在寒沙上。到死不得歸，何人共南望。
李陵初送子卿回，漢月明明照帳來。憶著長安舊遊處，千門萬戶玉樓臺。
梧桐葉下黃金井，橫架轆轤牽素綆。美人初起天未明，手拂銀缾秋水冷。
楓香晚華靜，錦水南山影。驚石墜猨哀，竹雲愁半嶺。涼月生秋浦，玉沙鱗鱗光。誰家紅淚客，不忍過瞿塘。
新繫青絲百尺繩，心在君家轆轤上。我心皎潔君不知，轆轤一轉一惆悵。
何處春風吹曉幕？江南綠水通朱閣。美人二八面如花，泣向東風畏花落。
青天蕩蕩高且虛，上有白日無根株。流光暫出還入地，催我少年不須臾。與君相逢不寂寞，衰老不復如今樂。玉卮盛酒置君前，再拜願君千萬年。
爪牙在身上，陷穽猶可制。爪牙在胷中，劒戟無所畏。人言畏猛虎，誰是撩頭斃。祗見古來心，姦雄暗相噬。
日斜漳浦望，風起鄴臺寒。玉座平生晚，金尊妓吹闌。舞餘依帳泣，歌罷向陵看。蕭索松風暮，愁煙入井闌。
日暮銅雀靜，西陵鳥雀歸。撫弦心斷絕，聽管淚霏霏。靈几臨朝奠，空牀卷夜衣。蒼蒼川上月，應照妾魂飛。
強歌強舞竟難勝，花落花開淚滿繒。祗合當年伴君死，免教顦顇望西陵。
魏帝當時銅雀臺，黃花深映棘叢開。人生富貴須回首，此地豈無歌舞來。
歌扇向陵開，齊行奠玉杯。舞時飛燕列，夢裏片雲來。月色空餘恨，松聲暮更哀。誰憐未死妾，掩袂下銅臺。
妾本深宮妓，曾城閉九重。君王歡愛盡，歌舞爲誰容。錦衾不復襞，羅衣誰再縫。高臺西北望，流涕向青松。
金鳳鄰銅雀，漳河望鄴城。君王無處所，臺榭若平生。舞筵紛可就，歌梁儼未傾。西陵松檟冷，誰見綺羅情。
昔年分鼎地，今日望陵臺。一旦雄圖盡，千秋遺令開。綺羅君不見，歌舞妾空來。恩共漳河水，東流無重迴。
金閣惜分香，鈆華不重妝。空餘歌舞地，猶是爲君王。哀弦調已絕，豔曲不須長。共看西陵暮，秋煙生白楊。
蕭條登古臺，回首黃金屋。落葉不歸林，高陵永爲谷。妝容徒自麗，舞態閱誰目。惆悵繐帷前，歌聲苦於哭。
君愛本相饒，從來事舞腰。那堪攀玉座，腸斷望陵朝。怨著情無主，哀凝曲不調。況臨松日暮，悲吹坐蕭蕭。
佳人一壺酒，秋容滿千里。石馬臥新煙，憂來何所似？歌聲且潛弄，陵樹風自起。長裾壓高臺，淚眼看花机。
秋色西陵滿綠蕪，繁弦急管彊歡娛。長舒羅袖不成舞，却向風前承淚珠。
魏王銅雀妓，日暮管弦清。一見西陵樹，悲心舞不成。
恨唱歌聲咽，愁飜舞袖遲。西陵日欲暮，是妾斷腸時。
彊開尊酒向陵看，憶得君王舊日歡。不覺餘歌悲自斷，非關豔曲轉聲難。
魏宮歌舞地，蝶戲鳥還鳴。玉座人難到，銅臺雨滴平。西陵樹不見，漳浦草空生。萬恨盡埋此，徒懸千載名。
君王去後行人絕，蕭竽不響歌喉咽。雄劒無威光彩沈，寶琴零落金星滅。玉階寂寂墜秋露，月照當時歌舞處。當時歌舞人不迴，化爲今日西陵灰。
落塵花片排香痕，闌珊醉露棲愁魂。洞庭波色惜不得，東風領入黃金尊。千筠擲毫春譜大，碧舞紅啼相唱和。安知寂寞西海頭，青𥳇未垂孤鳳餓。
平生一顧念，意氣溢三軍。野日分戈影，天星合劒文。弓弦抱漢月，馬足踐胡塵。不求生入塞，唯當死報君。
看圖閑教陣，畫地靜論邊。烏壘天西戍，鷹姿塞上川。路長須算日，書遠每題年。無復生還望，飜思未別前。
柵高三面鬬，箭盡舉烽頻。營柳和煙暮，關榆帶雪春。邊城多老將，磧路少歸人。點盡三河卒，年年添塞塵。
候火起雕城，塵砂擁戰聲。遊軍藏漢幟，降騎說蕃情。霜降滮池淺，秋深太白明。嫖姚方虎視，不覺請添兵。
邊草早不春，劒花增濘塵。廣場收驥尾，清瀚怯龍鱗。帆色已歸越，松聲厭避秦。幾時逢范蠡，處處是通津。
從軍玉門道，逐虜金微山。笛奏梅花曲，刀開明月環。鼓聲鳴海上，兵氣擁雲間。願斬單于首，長驅靜鐵關。
百戰沙場碎鐵衣，城南已合數重圍。突營射殺呼延將，獨領殘兵千騎歸。
吹角動行人，喧喧行人起。笳鳴馬嘶亂，爭渡金河水。日暮沙漠垂，戰聲煙塵裏。盡繫名王頸，歸來報天子。
烽火城西百尺樓，黃昏獨上海風秋。更吹橫笛關山月，誰解金閨萬里愁。
琵琶起舞換新聲，總是關山舊別情。撩亂邊愁彈不盡，高高秋月下長城。
青海長雲暗雪山，孤城遙望雁門關。黃沙百戰穿金甲，不破樓蘭終不還。
候騎出紛紛，元戎霍冠軍。漢鞞秋聒地，羌火晝燒雲。萬里戍城合，三邊羽檄分。烏孫驅未盡，肯顧遼陽勳。
漢斾拂丹霄，漢軍新破遼。紅塵驅鹵簿，白羽擁嫖姚。戰苦軍猶樂，功高將不驕。至今丁令塞，朔吹空蕭蕭。
百萬逐呼韓，頻年不解鞍。兵屯絕漠暗，馬飲濁河乾。破虜功未錄，勞師力已殫。須防肘腋下，飛禍出無端。
飛將下天來，奇謀閫外裁。水心龍劒動，地肺雁山開。望氣燕師銳，當鋒虜陣摧。從今射鵰騎，不敢過雲堆。
黃紙君王詔，青泥校尉書。誓師張虎落，選將擐犀渠。霧暗津浦失，天寒塞柳疎。橫行十萬騎，欲埽虜塵餘。
少年金紫就光輝，直指邊城虎翼飛。一卷旌收千騎虜，萬全身出百重圍。黃雲斷塞尋鷹去，白草連天射雁歸。白首漢廷刀筆吏，丈夫功業本相依。
荒雞隔水啼，汗馬逐風嘶。終日隨征斾，何時罷鼓鼙。
孤心眠夜雪，滿眼是秋沙。萬里猶防塞，三年不見家。
却望冰河闊，前登雪嶺高。征人幾多在，又擬戰臨洮。
胡風千里驚，漢月五更明。縱有還家夢，猶聞出塞聲。
暮雪連青海，陰雲覆白山。可憐班定遠，出入玉門關。
旌甲從軍久，風雲識陣難。今朝韓信計，日下斬成安。
燕頷多奇相，狼頭敢犯邊。寄言班定遠，正是立功年。
旄頭夜落捷書飛，來奏金門著賜衣。白馬將軍頻破敵，黃龍戍卒幾時歸。
漢時長安雪一丈，牛馬毛寒縮如蝟。楚江巫峽冰入懷，虎豹哀號又堪記。秦城老翁荆揚客，慣習炎蒸歲絺綌。玄冥祝融氣或交，手持白羽未敢釋。
去年白帝雪在山，今年白帝雪在地。凍埋蛟龍南浦縮，寒刮肌膚北風利。楚人四時皆麻衣，楚天萬里無晶輝。三足之烏足恐斷，羲和送將安所歸。
南紀巫廬瘴不絕，太古以來無尺雪。蠻夷長老怨苦寒，崐崘天關凍應折。
相逢紅塵內，高揖黃金鞭。萬戶垂楊裏，君家阿那邊。
寒閨織素錦，含怨斂雙蛾。綜新交縷澀，經脆斷絲多。衣香逐舉袖，釧動應鳴梭。還恐裁縫罷，無信達交河。
夾道開洞門，弱楊低畫戟。簾影竹葉起，簫聲吹日色。蠭語繞妝鏡，拂蛾學春碧。亂繫丁香梢，滿闌花向夕。
藕花涼露溼，花缺藕根澀。飛下雌鴛鴦，塘水聲溢溢。
大鵬刷翮謝溟渤，青雲萬層高突出。下視秋濤空渺瀰，舊處魚龍皆細物。人生在世何容易，眼濁心昏信生死。願除嗜慾待身輕，攜手同尋列仙事。
雪下陽關路，人稀隴戍頭。封狐猶未翦，邊將豈無羞。白草三冬色，黃雲萬里愁。因思李都尉，畢竟不封侯。
雙雙野田雀，上下同飲啄。暖去棲蓬蒿，寒歸傍籬落。殷勤避羅網，乍可遇鵰鶚。鵰鶚雖不仁，分明在寥廓。
黑雲壓城城欲摧，甲光向月金鱗開。角聲滿天秋色裏，塞上燕支凝夜紫。半卷紅旗臨易水，霜重鼓寒聲不起。報君黃金臺上意，提攜玉龍爲君死。
旌旗閃閃搖天末，長笛橫吹虜塵闊。跨下嘶風白練獰，腰間切玉青蛇活。擊革摐金燧牛尾，犬羊兵敗如山死。九泉寂寞葬秋蟲，溼雲荒草啼秋思。
梁山鎮地險，積石阻雲端。深谷下寥廓，層巖上鬱盤。飛梁架絕嶺，棧道接危巒。攬轡獨長息，方知斯路難。
十月繁霜下，征人遠鑿空。雲搖錦更節，海照角端弓。暗磧埋砂樹，衝飆卷塞蓬。方隨膜拜入，歌舞玉門中。
日晚梧桐落，微寒入禁垣。月懸三雀觀，霜度萬秋門。豔舞矜新寵，愁容泣舊恩。不堪深殿裏，簾外欲黃昏。
禁苑春風起，流鶯繞合歡。玉窗通日氣，珠箔卷輕寒。楊葉垂金砌，梨花入井闌。君王好長袖，新作舞衣寬。
去年離別雁初歸，今夜裁縫螢已飛。征客近來音信斷，不知何處寄寒衣。
玉關芳信斷，蘭閨錦字新。愁來好自抑，念切已含嚬。虛牖風驚夢，空牀月厭人。歸期儻可促，勿度柳園春。
羅敷初總髻，蕙芳正嬌小。月落始歸船，春眠恆著曉。
何處期郎遊？小苑花臺間。相憶不可見，且復乘月還。
別來花照路，別後露垂葉。歌舞須及時，如何坐悲妾。
樓前桃李疎，池上芙蓉落。織錦猶未成，蟲聲入羅幕。
妾有羅衣裳，秦王在時作。爲舞春風多，秋來不堪著。
試妾與君淚，兩處滴池水。看取芙蓉花，今年爲誰死。
君莫嫌醜婦，醜婦死守貞。山頭一怪石，長作望夫名。鳥有竝翼飛，獸有比肩行。丈夫不立義，豈如鳥獸情。
奪寵心那慣，尋思倚殿門。不知移舊愛，何處作新恩。
春水悠悠春水綠，對此思君淚相續。羞將離恨向東風，理盡秦箏不成曲。
與君形影分胡越，玉枕終年對離別。登臺北望煙雨深，回身泣向寥天月。
舊愛柏梁臺，新寵昭陽殿。守分辭方輦，含情泣團扇。一朝歌舞榮，夙昔詩書賤。頹恩誠已矣，覆水難重薦。
月皎風泠泠，長門次掖庭。玉階聞墜葉，羅幌見飛螢。清露凝珠綴，流塵下翠屏。妾心君未察，秋歎劇繁星。
自閉長門經幾秋，羅衣溼盡淚還流。一種蛾眉明月夜，南宮歌管北宮愁。
宮殿沈沈月欲分，昭陽更漏不堪聞。珊瑚枕上千行淚，不是思君是恨君。
早知君愛歇，本自無縈妬。誰使恩情深，今來反相誤。愁眠羅帳曉，泣坐金閨暮。獨有夢中魂，猶言意如故。
獨坐爐邊結夜愁，暫時恩去亦難留。手持金箸垂紅淚，亂撥寒灰不舉頭。
天回北斗挂西樓，金屋無人螢火流。月光欲到長門殿，別作深宮一段愁。
桂殿長愁不記春，黃金四屋起秋塵。夜懸明鏡青天上，獨照長門宮裏人。
弱體鴛鴦薦，啼妝翡翠衾。鴉鳴秋殿曉，人靜禁門深。每憶椒房寵，那堪永巷陰。日驚羅帶緩，非復舊來心。
君王嫌妾妬，閉妾在長門。舞袖垂新寵，愁眉結舊恩。綠錢生履跡，紅粉溼啼痕。羞被桃花笑，看春獨不言。
煢煢孤思逼，寂寂長門夕。妾妬亦非深，君恩那不惜。攜琴就玉階，調悲聲未諧。將心託明月，流影入君懷。
何事長門閉，珠簾只自垂。月移深殿早，春向後宮遲。蕙草生閑地，梨花發舊枝。芳菲自恩幸，看却被風吹。
春風日日閉長門，搖蕩春心自夢魂。若遣花開只笑妾，不如桃李正無言。
空宮古廊殿，寒月照斜暉。臥聽未央曲，滿箱歌舞衣。
自憶專房寵，曾居第一流。移恩向何處？暫妬不容收。夜久絲管絕，月明宮殿秋。空將舊時意，長望鳳皇樓。
御泉長繞鳳皇樓，只是恩波別處流。閑揲舞衣歸未得，夜來砧杵六宮秋。
天上何勞萬古春，君前誰是百年人。魂銷尚媿金爐燼，思起猶慙玉輦塵。煙翠薄情攀不得，星芒浮豔采無因。可憐明鏡來相向，何似恩光朝夕新。
天上鳳皇休寄夢，人間鸚鵡舊堪悲。平生心緒無人識，一隻金梭萬丈絲。
日映宮牆柳色寒，笙歌遙指碧雲端。珠鉛滴盡無心語，彊把花枝冷笑看。
閑把羅衣泣鳳皇，先朝曾教舞霓裳。春來却羨庭花落，得逐晴風出禁牆。
流水君恩共不回，杏花爭忍埽成堆。殘春未必多煙雨，淚滴閑階長綠苔。
雨滴梧桐秋夜長，愁心和雨到昭陽。淚痕不學君恩斷，拭却千行更萬行。
學畫蛾眉獨出羣，當時人道便承恩。經年不見君王面，花落黃昏空掩門。
望見葳蕤舉翠華，試開金屋埽庭花。須臾宮女傳來信，云幸平陽公主家。
君恩忽斷絕，妾思終未央。巾櫛不可見，枕席空餘香。窗暗網羅白，階秋苔蘚黃。應門寂已閉，流涕向昭陽。
賤妾如桃李，君王若歲時。秋風一已勁，搖落不勝悲。寂寂蒼苔滿，沈沈綠草滋。榮華非此日，指輦競何辭。
玉窗螢影度，金殿人聲絕。秋夜守羅幃，孤燈耿不滅。
宮殿生秋草，君王恩幸疎。那堪聞鳳吹，門外度金輿。
怪來妝閣閉，朝下不相迎。總向春園裏，花間語笑聲。
不分君恩斷，新妝視鏡中。容華尚春日，嬌愛已秋風。枕席臨窗曉，幃屏向月空。年年後庭樹，榮落在深宮。
長信宮中草，年年愁處生。故侵珠履跡，不使玉階行。
賤妾裁紈扇，初搖明月姿。君王看舞席，坐起秋風時。玉樹清御路，金陳翳垂絲。昭陽無分理，愁寂任前期。
夕殿別君王，宮深月似霜。人愁在長信，螢出向昭陽。露裛紅蘭死，秋彫碧樹傷。惟當合歡扇，從此篋中藏。
長信梨花暗欲棲，應門上籥草萋萋。春風吹花亂撲戶，班倢車聲不至啼。
由來詠團扇，今與值秋風。事逐時皆往，恩無日再中。早鴻聞上苑，寒露下深宮。顏色年年謝，相如賦豈工。
妾貌非傾國，君王忽然寵。南山掌上來，不及新恩重。後宮多窈窕，日日學新聲。一落君王耳，南山又須輕。
讒謗潛來起百憂，朝承恩寵暮仇讐。火燒白玉非因玷，霜翦紅蘭不待秋。花落昭陽誰共輦，月明長信獨登樓。繁華事逐東流水，團扇悲歌萬古愁。
飛燕倚身輕，爭人巧笑名。生君棄妾意，增妾怨君情。日落昭陽殿，秋來長信城。寥寥金殿裏，歌吹夜無聲。
金井梧桐秋葉黃，珠簾不卷夜來霜。金爐玉枕無顏色，臥聽南宮清漏長。
奉帚平明金殿開，暫將團扇共裴回。玉顏不及寒鵶色，猶帶昭陽日影來。
月皎昭陽殿，霜清長信宮。天行乘玉輦，飛燕與君同。更有留情處，承恩樂未窮。誰憐團扇妾，獨坐怨秋風。
玉階生白露，夜久侵羅襪。却下水精簾，玲瓏望秋月。
露溼晴花宮殿香，月明歌吹在昭陽。似將海水添宮漏，共滴長門一夜長。
塵滿金爐不炷香，黃昏獨自立重廊。笙歌何處承恩寵？一一隨風入上陽。
長門槐柳半蕭疎，玉輦沈思恨有餘。紅淚旋銷傾國態，黃金誰爲達相如。
生在綺羅下，豈識漁陽道。良人自戍來，夜夜夢中到。漁陽萬里遠，近於中門限。中門逾有時，漁陽常在眼。
良人昨日去，明日又不還。別時各有淚，零落青樓前。
夭桃花清晨，遊女紅粉新。夭桃花薄暮，遊女紅粉故。樹有百年花，人無一定顏。花送人老盡，人悲花自閑。
憶人莫至悲，至悲空自衰。寄人莫翦衣，翦衣未必歸。朝爲雙蒂花，暮爲四散飛。花落却繞樹，遊子不顧期。
春氣滿林香，春遊不可忘。落花吹欲盡，垂柳折還長。桑女淮南曲，金鞍塞北裝。行行小垂手，日暮渭川陽。
寂寥抱冬心，裁羅又褧褧。夜久頻挑燈，霜寒剪刀冷。
朔風扣羣木，巖霜凋百草。借問月中人，安得長不老。
青樓含日光，綠池起風色。贈子同心花，殷勤此何極。
陌頭楊柳枝，已被春風吹。妾心正斷絕，君懷那得知。
邀歡空佇立，望美頻迴顧。何時復採菱？江中密相遇。
北極嚴氣升，南至溫風謝。調絲競短歌，拂枕憐長夜。
帷橫雙翡翠，被卷兩鴛鴦。婉態不自得，宛轉君王牀。
山連翠羽屏，草接煙華席。望盡南飛燕，佳人斷信息。
蘭眼擡露斜，鶯脣映花老。金龍傾漏盡，玉井敲冰早。
涼漢清泬寥，衰林怨風雨。愁聽絡緯唱，似與羇魂語。
南光走冷圭，北籟號空木。年年任霜霰，不減篔簹綠。
歌謠數百種，子夜最可憐。慷慨吐清音，明轉出天然。
絲竹發歌響，假器揚清音。不知歌謠妙，聲勢出口心。
鏤椀傳綠酒，雕爐熏紫煙。誰知苦寒調，共作白雪弦。
恃愛如欲進，含羞出不前。朱口發豔歌，玉指弄嬌弦。
團扇復團扇，奉君清暑殿。秋風入庭樹，從此不相見。上有乘鸞女，蒼蒼蟲網遍。明年入懷袖，別是機中練。
碧玉上宮妓，出入千花林。珠被玳瑁牀，感郎情意深。
窗中獨自起，簾外獨自行。愁見蜘蛛織，尋思直到明。
碓上米不舂，窗中絲罷絡。看渠駕去車，定是無四角。
不見心相許，徒云脚漫勤。摘荷空摘葉，是底采蓮人。
窗外山魈立，知渠脚不多。三更機底下，摸著是誰梭。
郎去摘黃瓜，郎來收赤棗。郎耕種麻地，今作西舍道。
輕車何草草，獨唱後庭花。玉座誰爲主，徒悲張麗華。
錢塘岸上春如織，淼淼寒潮帶晴色。淮南遊客馬連嘶，碧草迷人歸不得。風飄客意如吹煙，纖指殷勤傷雁弦。一曲堂堂紅燭筵，金鯨瀉酒如飛泉。
貴人三閣上，日晏未梳頭。不應有恨事，嬌甚却成愁。
珠箔曲瓊鉤，子細見揚州。北兵那得度，浪語判悠悠。
沈香帖閣柱，金縷畫門楣。回首降幡下，已見黍離離。
三人出眢井，一身登檻車。朱門漫臨水，不可見鱸魚。
巫山小女隔雲別，松花春風山上發。綠蓋獨穿香逕歸，白馬花竿前孑孑。蜀江風澹水如羅，墮蘭誰泛相經過。南山桂樹爲君死，雲衫殘汙紅脂花。
蓪草頭花椰葉裙，蒲葵樹下舞蠻雲。引領望江遙滴酒，白蘋風起水生文。
棖棖山響荅琵琶，酒溼青莎肉飼鵶。樹葉無聲神去後，紙錢灰出木綿花。
衆鳥各歸枝，烏烏爾不棲。還應知妾恨，故向綠窗啼。
城上歸時晚，庭前宿處危。月明無葉樹，霜滑有風枝。啼澀飢喉咽，飛低凍翅垂。畫堂鸚鵡鳥，冷暖不相知。
忽忽南飛返，危弦共怨悽。暗霜移樹宿，殘夜遶枝啼。咽絕聲重敍，愔淫思乍迷。不妨還報喜，誤使玉顏低。
姑蘇臺上烏棲時，吳王宮裏醉西施。吳歌楚舞歡未畢，青山猶銜半邊日。
章華宮人夜上樓，君王望月西山頭。夜深宮殿門不鎖，白露滿山山葉墮。
西山作宮潮滿池，宮烏曉鳴茱萸枝。吳姬自唱采蓮曲，君王昨夜舟中宿。
蛾眉曼臉傾城國，鳴環動佩新相識。銀漢斜臨白玉堂，芙蓉行障掩燈光。
畫舸雙艚錦爲纜，芙蓉花發蓮葉暗。門前月色映橫塘，感郎中夜渡瀟湘。
儂居石城下，郎到石城遊。自郎石城出，長在石城頭。
海客乘天風，將船遠行役。譬如雲中鳥，一去無蹤跡。
大堤花月夜，長江春水流。東風正上信，春夜特來遊。
蕙草嬌紅蕚，時光舞碧雞。城中美年少，相見白銅鞮。
少年襄陽地，來往襄陽城。城中輕薄子，知妾解秦箏。
大堤女兒郎莫尋，三三五五結同心。清晨對鏡冶容色，意欲取郎千萬金。
南國多佳人，莫若大堤女。玉牀翠羽帳，寶袜蓮花炬。魂處自目成，色授開心許。迢迢不可見，日暮空愁予。
漢水臨襄陽，花開大堤暖。佳期大堤下，淚向南雲滿。春風復無情，吹我夢魂散。不見眼中人，天長音信斷。
大堤行樂處，車馬相馳突。歲歲春草生，踏青二三月。王孫挾珠彈，遊女矜羅韈。攜手今莫同，江花爲誰發。
團圓莫作波中月，潔白莫爲枝上雪。月隨波動碎潾潾，雪似梅花不堪折。李娘十六青絲髮，畫帶雙花爲君結。門前有路輕離別，惟恐歸來舊香滅。
宜城酒熟花覆橋，沙晴綠鴨鳴咬咬。穠桑繞舍麥如尾，幽軋鳴機雙燕巢。馬聲特特荆門道，蠻水揚光色如草。錦薦金爐夢正長，東家呃喔雞鳴早。
江中綠霧起涼波，天上疊巘紅嵯峨。水風浦雲生老竹，渚瞑蒲帆如一幅。鱸魚千頭酒百斛，酒中倒臥南山綠。吳歈越吟未終曲，江上團團帖寒玉。
玉溆花紅發，金塘水碧流。相逢畏相失，並著采蓮舟。
妾家越水邊，搖艇入江煙。既覓同心侶，復采同心蓮。折藕絲能脆，開花葉正圓。春歌弄明月，歸棹落花前。
若耶溪邊采蓮女，笑隔荷花共人語。日照新妝水底明，風飄香袖空中舉。岸上誰家遊冶郎，三三五五映垂楊。紫騮嘶入落花去，見此踟躕空斷腸。
稽山罷霧鬱嵯峨，鏡水無風也自波。莫言春度芳菲盡，別有中流采芰荷。
吳姬越豔楚王妃，爭弄蓮舟水溼衣。來時浦口花迎入，采罷江頭月送歸。
荷葉羅裙一色裁，芙蓉向臉兩邊開。亂入池中看不見，聞歌始覺有人來。
雖聽采蓮曲，詎識采蓮心。漾檝愛花遠，回船愁浪深。煙生極浦色，日落半江陰。同侶憐波靜，看妝墮玉簪。
涔陽女兒花滿頭，毿毿同汎木蘭舟。春風日暮南湖裏，爭唱菱歌不肯休。
菱葉縈波荷颭風，荷花深處小船通。逢郎欲語低頭笑，碧玉搔頭落水中。
小姑織白紵，未解將人語。大嫂采芙蓉，溪湖千萬重。長兄行不在，莫使外人逢。願學秋胡婦，真心比古松。
憶昔王子晉，鳳笙遊雲空。揮手弄白日，安能戀青宮。豈無嬋娟子，結念羅帳中。憐壽不貴色，身世兩無窮。
雲母空窗曉煙薄，香昏龍氣凝輝閣。霏霏霧雨杏花天，簾外春威著羅幕。曲欄伏檻金麒麟，沙苑芳郊連翠茵。廐馬何能齧芳草，路人不敢隨流塵。
紫錦紅囊香滿風，金鸞玉軾搖丁冬。沙鷗白羽翦晴碧，野桃紅豔燒春空。芳草綿延鎖平地，壠蝶雙雙舞幽翠。鳳叫龍吟白日長，落花聲底仙娥醉。
爲口莫學阮嗣宗，不言是非非至公。爲手須似朱雲輩，折檻英風至今在。男兒結髮事君親，須斅前賢多慷慨。歷數雍熙房與杜，魏公姚公宋開府。
鳳臺何逶迤，嬴女管參差。一旦綵雲至，身去無還期。遺曲此臺上，世人多學吹。一吹一落淚，至今憐玉姿。
嘗聞秦帝女，傳得鳳凰聲。是日逢仙子，當時別有情。人吹彩簫去，天借綠雲迎。曲在身不返，空餘弄玉名。
洛陽梨花落如霰，河陽桃葉生復齊。坐恐玉樓春欲盡，紅綿粉絮裛妝啼。
董賢女弟在椒風，窈窕繁華貴後宮。璧帶金釭皆翡翠，一朝零落變成空。
皎皎白紵白且鮮，將作春衫稱少年。裁縫長短不能定，自持刀尺向姑前。復恐蘭膏汙纖指，常遣傍人收墮珥。衣裳著時寒食下，還把玉鞭鞭白馬。
翠帷雙卷出傾城，龍劒破匣霜月明。朱脣掩抑悄無聲，金簧玉磬宮中生。
弟子部中留一色，聽風聽水作霓裳。散聲未足重來授，直到牀前見上皇。
中管五弦初半曲，遙教合上隔簾聽。一聲聲向天頭落，效得仙人夜唱經。
自直梨園得出稀，更番上曲不教歸。一時跪拜霓裳徹，立地階前賜紫衣。
旋翻新譜聲初足，除却梨園未教人。宣與書家分手寫，中官走馬賜功臣。
伴教霓裳有貴妃，從初直到曲成時。日長耳裏聞聲熟，拍數分毫錯總知。
弦索摐摐隔綵雲，五更初發一山聞。武皇自送西王母，新換霓裳月色裙。
敕賜宮人澡浴回，遙看美女院門開。一山星月霓裳動，好字先從殿裏來。
傳呼法部按霓裳，新得承恩別作行。應是貴妃樓上看，內人舁下綵羅箱。
朝元閣上山風起，夜聽霓裳玉露寒。宮女月中更替立，黃金梯滑竝行難。
知向華清年月滿，山頭山底種長生。去時留下霓裳曲，總是離宮別館聲。
楊柳縈橋綠，玫瑰拂地紅。繡衫金騕褭，花髻玉瓏璁。宿雨香潛潤，春流水暗通。畫樓初夢斷，晴日照湘風。
帝子不可見，秋風來暮思。嬋娟湘江月，千載空蛾眉。
筠竹千年老不死，長伴秦娥蓋湘水。蠻娘吟弄滿寒空，九山靜綠淚花紅。離鸞別鳳煙梧中，巫雲蜀雨遙相通。幽愁秋氣上青楓，涼夜波間吟古龍。
二妃怨處雲沈沈，二妃哭處湘水深。商人酒滴廟前草，蕭颯風生斑竹林。
重重作閨清旦鐍，兩耳深聲長不徹。深宮坐愁百年身，一片玉中生憤血。焦桐罷彈絲自絕，漠漠暗魂愁夜月。故鄉不歸誰共穴，石上作蒲蒲九節。
雄鵠銜枝來，雌鵠啄泥歸。巢成不生子，大義當乖離。江漢水之大，鵠身鳥之微。更無相逢日，安可相隨飛。
主人一去池水絕，池鶴散飛不相別。青天漫漫碧海重，知向何山風雪中？萬里雖然音影在，向心終是死生同。池邊巢破松樹死，樹頭年年烏生子。
雙鶴出雲谿，分飛各自迷。空巢在松杪，折羽落江泥。尋水終不飲，逢林亦未棲。別離應易老，萬里兩淒淒。
分飛共所從，六翮勢摧風。聲斷碧雲外，影孤明月中。青田歸路遠，月桂舊巢空。矯翼知何處，天涯不可窮。
我有辭鄉劒，玉鋒堪截雲。襄陽走馬客，意氣自生春。朝嫌劒光靜，暮嫌劒花冷。能持劒向人，不解持照身。
明妃風貌最娉婷，合在椒房應四星。只得當年備宮掖，何曾專夜奉幃屏。見疎從道迷圖畫，知屈那教配虜廷。自是君恩薄如紙，不須一向恨丹青。
萬里邊城遠，千山行路難。舉頭唯見日，何處是長安。
漢庭無大議，戎虜幾先和。莫羨傾城色，昭君恨最多。
自古無和親，貽災到妾身。胡風嘶去馬，漢月弔行輪。衣薄狼山雪，妝成虜塞春。回看父母國，生死畢胡塵。
漢國明妃去不還，馬駞弦管向陰山。匣中縱有菱花鏡，羞對單于照舊顏。
萬樹江邊杏，新開一夜風。滿園深淺色，照在綠波中。
上苑何窮樹，花開次第新。香車與絲騎，風靜亦生塵。
曲江絲柳變煙條，寒骨冰隨暖氣銷。纔見春光生綺陌，已聞清樂動雲韶。
經過柳陌與桃蹊，尋逐風光著處迷。鳥度時時衝絮起，花繁衮衮壓枝低。
晚遊臨碧殿，日上望春亭。芳樹羅仙仗，晴山展翠屏。
一夜好風吹，新花一萬枝。風前調玉管，花下簇金羈。
閶闔春風起，蓬萊雪水消。相將折楊柳，爭取最長條。
淥水明秋月，南湖采白蘋。荷花嬌欲語，愁殺蕩舟人。
今宵好風月，阿侯在何處？爲有傾城色，翻成足愁苦。東湖采蓮葉，南湖拔蒲根。未持寄小姑，且持感愁魂。
春陽如昨日，碧樹鳴黃鸝。蕪然蕙草暮，颯爾涼風吹。天秋木葉下，月冷莎雞悲。坐愁羣芳歇，白露凋華滋。
閼氏黃葉落，妾望白登臺。月出碧雲斷，蟬聲秋色來。胡兵沙塞合，漢使玉關回。征客無歸日，空悲蕙草摧。
靜與嬾相偶，年將衰共催。前途歡不集，往事恨空來。晝景委紅葉，月華鋪綠苔。沈思更何有？結坐玉琴哀。
網軒涼吹動輕衣，夜聽更長玉漏稀。月渡天河光轉溼，鵲驚秋樹葉頻飛。
宮連太液見蒼波，暑氣微清秋意多。一夜輕風蘋末起，露珠翻盡滿池荷。
馬上將余向絕域，厭生求死死不得。戎羯腥膻豈是人，豺狼喜怒難姑息。行盡天山足霜霰，風土蕭條近胡國。萬里重陰鳥不飛，寒沙莽莽無南北。
如羇囚兮在縲紲，憂慮萬端無處說。使余力兮翦余髮，食余肉兮飲余血。誠知殺身願如此，以余爲妻不如死。早被蛾眉累此身，空悲弱質柔如水。
山川路長誰記得，何處天涯是鄉國？自從驚怖少精神，不覺風霜損顏色。夜中歸夢來又去，朦朧豈解傳消息。漫漫胡天叫不聞，明明漢月應相識。
水頭宿兮草頭坐，風吹漢地衣裳破。羊脂沐髮長不梳，羔子皮裘領仍左。狐襟貉袖腥復膻，晝披行兮夜披臥。氈帳時移無定居，日月長兮不可過。
怪得春光不來久，胡中風土無花柳。天翻地覆誰得知，如今正南看北斗。姓名音信兩不通，終日經年常閉口。是非取與在指撝，言語傳情不如手。
男兒婦人帶弓箭，塞馬蕃羊臥霜霰。寸步東西豈自由，偷生乞死非情願。龜茲篳篥愁中聽，碎葉琵琶夜深怨。竟夕無雲月上天，故鄉應得重相見。
憶昔私家恣嬌小，遠取珍禽學馴擾。如今淪棄念故鄉，悔不當初放林表。朔風蕭蕭寒日暮，星河寥落胡天曉。旦夕思歸不得歸，愁心想似籠中鳥。
當日蘇武單于問，道是賓鴻解傳信。學他刺血寫得書，書上千重萬重恨。髯胡少年能走馬，彎弓射飛無遠近。遂令邊雁轉怕人，絕域何由達方寸。
恨凌辱兮惡腥膻，憎胡地兮怨胡天。生得胡兒欲棄捐，及生母子情宛然。貌殊語異憎還愛，心中不覺常相牽。朝朝暮暮在眼前，腹生手養寧不憐。
日來月往相推遷，迢迢星歲欲周天。無冬無夏臥霜霰，水凍草枯爲一年。漢家甲子有正朔，絕域三光空自懸。幾回鴻雁來又去，腸斷蟾蜍虧復圓。
破瓶落井空永沈，故鄉望斷無歸心。寧知遠使問姓名，漢語泠泠傳好音。夢魂幾度到鄉國，覺後翻成哀怨深。如今果是夢中事，喜過悲來情不任。
童稚牽衣雙在側，將來不可留又憶。還鄉惜別兩難分，寧棄胡兒歸舊國。山川萬里復邊戍，背面無由得消息。淚痕滿面對殘陽，終日依依向南北。
莫以胡兒可羞恥，恩情亦各言其子。手中十指有長短，截之痛惜皆相似。還鄉豈不見親族，念此飄零隔生死。南風萬里吹我心，心亦隨風渡遼水。
歎息襟懷無定分，當時怨來歸又恨。不知愁怨意若何？似有鋒鋩擾方寸。悲歡竝行情未快，心意相尤自相問。不緣生得天屬親，豈向仇讐結恩信。
去時只覺天蒼蒼，歸日始知胡地長。重陰白日落何處？秋鴈所向應南方。平沙四顧自迷惑，遠近悠悠隨鴈行。征途未盡馬蹄盡，不見行人邊草黃。
行盡胡天千萬里，惟見黃沙白雲起。馬飢跑雪銜草根，人渴敲冰飲流水。燕山髣髴辨烽戍，鼙鼓如聞漢家壘。努力前程是帝鄉，生前免向胡中死。
歸來故鄉見親族，田園半蕪春草綠。明燭重然煨燼灰，寒泉更洗沈泥玉。載持巾櫛禮儀好，一弄絲桐生死足。出入關山十二年，哀情盡在胡笳曲。
何處秋風至？蕭蕭送鴈羣。朝來入庭樹，孤客最先聞。
鳳兮鳳兮非無凰，山重水闊不可量。梧桐結陰在朝陽，濯羽弱水鳴高翔。
雖入秦帝宮，不上秦帝牀。夜夜玉窗裏，與他卷羅裳。
團扇秋風起，長門夜月明。羞聞拊背人，恨說舞腰輕。太常應已醉，劉君恆帶酲。橫陳每虛設，吉夢竟何成。
草綠長門閉，苔青永巷幽。寵移新愛奪，泣下故情留。啼鳥驚殘夢，飛花攪獨愁。自憐春色罷，團扇復迎秋。
玉壘城邊爭走馬，銅蹏市裏共乘舟。鳴環動佩思無盡，掩袖低巾淚不流。疇昔將歌邀客醉，如今欲舞對君羞。忍懷賤妾平生曲，獨上襄陽舊酒樓。
自從君棄妾，憔悴不羞人。惟餘壞粉淚，未免映衫勻。
妾年初二八，兩度嫁狂夫。薄命今猶在，堅貞掃地無。
君恩已斷盡成空，追想嬌歡恨莫窮。長爲蕣華光曉日，誰知團扇送秋風。黃金買賦心徒切，清路飛塵信莫通。閑凭玉欄思舊事，幾回春暮泣殘紅。
阿嬌初失漢皇恩，舊賜羅衣亦罷熏。欹枕夜悲金屋雨，卷簾朝泣玉樓雲。宮前葉落鴛鴦瓦，架上塵生翡翠裙。龍騎不巡時漸久，長門長掩綠苔文。
薄命頭欲白，頻年嫁不成。秦娥未十五，昨夜事公卿。豈有機杼力，空傳歌舞名。妾專修婦德，媒氏却相輕。
朔雪寒斷指，朔風勁裂冰。胡中射鵰者，此日猶不能。翩翩羽林兒，錦臂飛蒼鷹。揮鞭決白馬，走出黃河凌。
祝融南來鞭火龍，火旗焰焰燒天紅。日輪當午凝不去，萬國如在洪爐中。五嶽翠乾雲彩滅，陽侯海底愁波竭。何當一夕金風發？爲我掃却天下熱。
離宮劃開赤帝怒，喝起六龍奔日馭。下土熬熬若煎煮，蒼生惶惶無處處。火雲崢嶸焚泬寥，東皐老農腸欲焦。何當一雨蘇我苗？爲君擊壞歌帝堯。
重義輕生一劒知，白虹貫日報讐歸。片心惆悵清平世，酒市無人問布衣。
青雲少年子，挾彈章臺左。鞍馬四邊開，突如流星過。金丸落飛鳥，夜入瓊樓臥。夷齊是何人？獨守西山餓。
芳草落花如錦地，二十長遊醉鄉裏。紅纓不重白馬驕，垂柳金絲香拂水。吳娥未笑花不開，綠鬢聳墮蘭雲起。陸郎倚醉牽羅袂，奪得寶釵金翡翠。
擊筑飲美酒，劒歌易水湄。經過燕太子，結託幷州兒。少年負壯氣，奮烈自有時。因聲魯句踐，爭情勿相欺。
五陵年少金市東，銀鞍白馬度春風。落花踏盡遊何處？笑入胡姬酒肆中。
新豐美酒斗十千，咸陽遊俠多少年。相逢意氣爲君飲，繫馬高樓垂柳邊。
漢家君臣歡宴終，高議雲臺論戰功。天子臨軒賜侯印，將軍佩出明光宮。
出身仕漢羽林郎，初隨驃騎戰漁陽。孰知不向邊庭苦，縱死猶聞俠骨香。
一身能臂兩雕弧，虜騎千羣只似無。偏坐金鞍調白羽，紛紛射殺五單于。
西陵俠年少，送客過長亭。青槐夾兩路，白馬如流星。聞道羽書急，單于寇井陘。氣高輕赴難，誰顧燕山銘。
走馬還相尋，西樓下夕陰。結交期一劒，留意贈千金。高閣歌聲遠，重關柳色深。夜閑須盡醉，莫負百年心。
射飛誇侍獵，行樂愛聯鑣。薦枕青娥豔，鳴鞭白馬驕。曲房珠翠合，深巷管弦調。日晚春風裏，衣香滿路飄。
少小邊州慣放狂，驏騎蕃馬射黃羊。如今年事無筋力，猶倚營門數鴈行。
家本清河住五城，須憑弓箭得功名。等閑飛鞚秋原上，獨向寒雲試射聲。
弓背霞明劒照霜，秋風走馬出咸陽。未收天子河湟地，不擬回頭望故鄉。
霜滿中庭月過樓，金尊玉柱對清秋。當年稱意須爲樂，不到天明未肯休。
連環羈玉聲光碎，綠錦蔽泥虬卷高。春風細雨走馬去，珠落璀璀白𦋺袍。
莫笑田家老瓦盆，自從盛酒長兒孫。傾銀注瓦驚人眼，共醉終同臥竹根。
巢燕養雛渾去盡，紅花結子已無多。黃衫年少來宜數，不見堂前東逝波。
馬上誰家白面郎，臨階下馬坐人牀。不通姓字麄豪甚，指點銀瓶索酒嘗。
少年足風情，垂鞭賣眼行。帶金師子小，裘錦騏驎獰。選匠裝金鐙，推錢買鈿箏。李陵雖效死，時論得虛名。
千點斕斒噴玉驄，青絲結尾繡纏騣。鳴鞭晚出章臺路，葉葉春依楊柳風。
醉騎白馬走空衢，惡少皆稱電不如。五鳳街頭閑勒轡，半垂衫袖揖金吾。
錦衣鮮華手擎鶻，閑行氣貌多輕忽。稼穡艱難總不知，五帝三王是何物。
自拳五色毬，迸入他人宅。卻捉蒼頭奴，玉鞭打一百。
面白如削玉，猖狂曲江曲。馬上黃金鞍，適來新賭得。
五陵豪客多，買酒黃金賤。醉下酒家樓，美人雙翠幰。揮劒邯鄲市，走馬梁王苑。樂事殊未央，年華已云晚。
遺卻珊瑚鞭，白馬驕不行。章臺折楊柳，春草路旁情。
金紫少年郎，繞街鞍馬光。身從左中尉，官屬右春坊。剗戴揚州帽，重熏異國香。垂鞭踏青草，來去杏園芳。
追逐輕薄伴，閑遊不著緋。長攏出獵馬，數換打毬衣。曉日尋花去，春風帶酒歸。青樓無晝夜，歌舞歇時稀。
日高春睡足，帖馬賞年華。倒插銀魚袋，行隨金犢車。還攜新市酒，遠醉曲江花。幾度歸侵黑，金吾送到家。
好勝耽長行，天明燭滿樓。留人看獨脚，賭馬換偏頭。樂奏曾無歇，杯巡不暫休。時時遙冷笑，怪客有春愁。
遨遊攜豔妓，裝束似男兒。杯酒逢花住，笙歌簇馬吹。鸎聲催曲急，春色訝歸遲。不以聞銜鼓，華筵待月移。
賞春惟逐勝，大宅可曾歸。不樂還逃席，多狂慣衩衣。歌人踏月起，語燕卷簾飛。好婦惟相妒，倡樓不醉稀。
戟門連日閉，苦飲惜殘春。開瑣通新客，教姬屈醉人。請歌牽白馬，自舞踏紅茵。時輩皆相許，平生不負身。
新年高殿上，始見有光輝。玉鴈排方帶，金鵝立仗衣。酒深和椀賜，馬疾打珂飛。朝下人爭看，香街意氣歸。
遊市慵騎馬，隨姬入坐車。樓邊聽歌吹，簾外市釵花。樂眼從人鬧，歸心畏日斜。蒼頭來去報，飲伴到倡家。
小婦教鸚鵡，頭邊喚醉醒。犬嬌眠玉簟，鷹掣撼金鈴。碧地攢花障，紅泥待客亭。雖然長按曲，不飲不曾聽。
翠樓春酒蝦蟆陵，長安少年皆共矜。紛紛半醉綠槐道，蹀躞花驄驕不勝。
霞鞍金口騮，豹袖紫貂裘。家住叢臺下，門前漳水流。喚人呈楚舞，借客試吳鉤。見說秦兵至，甘心赴國讐。
玉鞭金鐙驊騮蹏，橫眉吐氣如虹霓。五陵春暖芳草齊，笙歌到處花成泥。日沈月上且鬬雞，醉來莫問天高低。伯陽道德何涕唾，仲尼禮樂徒卑棲。
壯士性剛決，火中見石裂。殺人不迴頭，輕生如暫別。豈知眼有淚，肯白頭上髮。平生無恩酬，劒閑一百月。
壯士不曾悲，悲即無回期。如何易水上，未歌先淚垂。
一斗之膽撐臟腑，如磥之筋礙臂骨。有時誤入千人叢，自覺一身橫突兀。當今四海無煙塵，胸襟被壓不得伸。凍梟殘蠆我不取，汙我匣黑青蛇鱗。
紅顏稱絕代，欲並真無侶。獨有鏡中人，由來自相許。
飢啄空城土，莫近太倉粟。一粒未充腸，却入公子腹。且弔城上骨，幾曾害爾族。不聞莊辛語，今日寒蕪綠。
自從車馬出門朝，便入空房守寂寥。玉枕夜殘魚信絕，金鈿秋盡雁書遙。臉邊楚雨臨風落，頭上春雲向日銷。芳草又衰還不至，碧天霜冷轉無憀。
自君之出矣，梁塵靜不飛。思君如滿月，夜夜減容暉。
自君之出矣，弦吹絕無聲。思君如百草，撩亂逐春生。
自君之出矣，寶鏡爲誰明。思君如隴水，長聞嗚咽聲。
自君之出矣，萬物看成古。千尋葶藶枝，爭奈長長苦。
遼陽望河縣，白首無由見。海上珊瑚枝，年年寄春燕。
君行登隴上，妾夢在閨中。玉筯千行落，銀牀一半空。
綺席春眠覺，紗窗曉望迷。朦朧殘夢裏，猶自在遼西。
李陵沒胡沙，蘇武還漢家。迢迢五原關，朔雪亂邊花。一去隔絕域，思歸但長嗟。鴻雁向西北，飛書報天涯。
涼州風月美，遙望居延路。泛泛下天雲，青青緣塞樹。燕山蘇武上，海島田橫住。更是草生時，行人出門去。
長安少年不少錢，能騎駿馬鳴金鞭。五侯相逢大道邊，美人弦管爭留連。黃金如斗不敢惜，片言如山莫棄捐。安知顦顇讀書者，暮宿虛臺私自憐。
莫言行路難，夷狄如中國。謂言骨肉親，中門如異域。出處全在人，路亦無通塞。門前兩條轍，何處去不得。
下浸與高盤，不爲行路難。是非真險惡，翻覆作峰巒。漆媿同時黑，朱慙巧處丹。令人畏相識，欲畫白雲看。
行路艱難不復歌，故人榮達我蹉跎。雙輪晚上銅梁雪，一葉春浮瘴海波。自古要津皆若此，方今失路欲如何？君看西漢翟丞相，鳳沼朝辭暮雀羅。
向晚橫吹悲，風動馬嘶合。前驅引旗節，千重陣雲帀。單于下陰山，砂礫空颯颯。封侯取一戰，豈復念閨閤。
郎本東家兒，妾本西家女。對門中道間，終謂無離阻。豈知中道間，遣作空閨主。自是愛封侯，非關備胡虜。
下階欲離別，相對映蘭叢。含辭未及吐，淚落蘭叢中。高堂靜秋日，羅衣飄暮風。誰能待明月，迴首見牀空。
涼風已嫋嫋，露重木蘭枝。獨上高樓望，行人遠不知。輕寒入洞戶，明月滿秋池。燕去鴻方至，年年是別離。
離別無遠近，事歡情亦悲。不聞車輪聲，後會將何時。去日忘寄書，來日乖前期。縱知明當還，一夕千萬思。
違別未幾日，一日如三秋。猶疑望可見，日日上高樓。惟見分手處，白蘋滿芳洲。寸心寧死別，不忍生離愁。
松山雲繚繞，萍路水分離。雲去有歸日，水分無合時。春芳役雙眼，春色柔四支。楊柳織別愁，千條萬條絲。
離恨如旨酒，古今飲皆醉。只恐長江水，盡是兒女淚。伊余非此輩，送人空把臂。他日再相逢，清風動天地。
晴煙漠漠柳毿毿，不那離情酒半酣。更把馬鞭雲外指，斷腸春色在江南。
蓮葉團團杏花拆，長江鯉魚鰭鬣赤。念君少年棄親戚，千里萬里獨爲客。誰言遠別心不易，天星墜地能爲石。幾時斷得城南陌，勿使居人有行役。
楊柳黃金穗，梧桐碧玉枝。春來消息斷，早晚是歸時。
玳織鴛鴦履，金裝翡翠簪。畏人相問著，不擬到城南。
手把杏花枝，未曾經別離。黃昏掩閨後，寂寞自心知。
送別未能旋，相望連水口。船行欲映洲，幾度急搖手。
丈夫非無淚，不灑離別間。仗劒對尊酒，恥爲游子顏。蝮蛇一螫手，壯士疾解腕。所思在功名，離別何足歎。
渚宮楊柳暗，麥城朝雉飛。可憐踏青伴，乘暖著輕衣。
今日好南風，商旅相催發。沙頭檣竿上，始見春江闊。
南樓西下時，月裏聞來棹。桂水舳艫回，荆州津濟鬧。移帷望星漢，引帶思容貌。今夜一江人，惟應妾身覺。
風煙紀南城，塵土荆門路。天寒獵獸者，走上樊姬墓。
君家定何處？妾住在橫塘。停舟暫借問，或恐是同鄉。
家臨九江水，去來九江側。同是長干人，生小不相識。
下渚多風浪，蓮舟漸覺稀。那能不相待，獨自逆潮歸。
三江潮水急，五湖風浪湧。由來花性輕，莫畏蓮舟重。
月暗送湖風，相尋路不通。菱歌唱不輟，知在此塘中。
二月春來半，宮中日漸長。柳垂金屋暖，花覆玉樓香。拂匣先臨鏡，調笙更炙簧。還將盧女曲，夜夜奉君王。
一面妖桃千里蹏，嬌姿駿背價應齊。乍牽玉勒辭金棧，催整花鈿出繡閨。去日豈無霑袂泣，歸時還有頓銜嘶。嬋娟躞蹀春風裏，揮手搖鞭楊柳堤。
綺閣香銷華厩空，忍將行雨換追風。休憐柳葉雙眉翠，卻愛桃花兩耳紅。侍宴永辭春色裏，趁朝休立漏聲中。恩勞未盡情先盡，暗泣嘶風兩意同。
自與王孫別，頻看黃鳥飛。應由春草誤，著處不成歸。
燕南壯士吳門豪，筑中置鉛魚隱刀。感君恩重許君命，泰山一擲輕鴻毛。
不寐倦長更，披衣出戶行。月寒秋竹冷，風切夜窗聲。
鴈門山上鴈初飛，馬邑闌中馬正肥。日旰山西逢驛使，殷勤南北送征衣。
城上一掊土，手中千萬杵。築城畏不堅，堅城在何處？莫歎築城勞，將軍要却敵。城高功亦高，爾命何處惜。
香銷連理帶，塵覆合歡杯。嬾臥相思枕，愁吟起夜來。
念遠心如燒，不覺中夜起。桃花帶露泛，立在月明裏。
盧家小婦鬱金堂，海燕雙栖玳瑁梁。九月寒砧催下葉，十年征戍憶遼陽。白狼河北音書斷，丹鳳城南秋夜長。誰知含愁獨不見，使妾明月照流黃。
日晚宜春暮，風輭上林朝。對酒近初節，開樓蕩夜嬌。石橋通小澗，竹路上青霄。持底誰見許，長愁成細腰。
東風豔陽色，柳綠花如霰。競理同心鬟，爭持合歡扇。香傳賈娘手，粉離何郎面。最恨卷簾時，含情獨不見。
玉關一自有氛埃，年少從軍竟未回。門外塵凝張樂榭，水邊香滅按歌臺。窗殘夜月人何處？簾卷春風燕復來。萬里寂寥音信絕，寸心爭忍不成灰。
愁人夜獨傷，滅燭臥蘭房。祗恐多情月，旋來照妾牀。
北斗星移銀漢低，班姬愁思鳳城西。青槐陌上人行絕，明月樓前烏夜啼。
蟪蛄切切風騷騷，芙蓉噴香蟾蜍高。孤燈耿耿征婦勞，更深撲落金錯刀。
秋天如水夜未央，天漢東西月色光。愁人不寐畏枕席，暗蟲唧唧遶我傍。荒城爲村無更聲，起看北斗天未明。白露滿田風褭褭，千聲萬聲鶡鳥鳴。
秋燈向壁掩洞房，良人此夜直明光。天河悠悠漏水長，南樓北斗兩相當。
丁丁漏水夜何長，漫漫輕雲露月光。秋壁闇蟲通夕響，寒衣未寄莫飛霜。
桂魄初生秋露微，輕羅已薄未更衣。銀箏夜久殷勤弄，心怯空房不忍歸。
敢嗟君不憐，自是命不諧。著破三條裾，卻還雙股釵。
江水春沈沈，上有雙竹林。竹葉壞水色，郎亦壞人心。
搖漾越江春，相將看白蘋。歸時不覺夜，出浦月隨人。
家寄征江岸，征人幾歲遊。不知潮水信，每日到沙頭。
乘曉南湖去，參差疊浪橫。前洲在何處？霧裏鴈嚶嚶。
魏帝宮人舞鳳樓，隋家天子泛龍舟。君王夜醉春眠晏，不覺桃花逐水流。
鳥銜野田草，誤入枯桑裏。客土植危根，逢春猶不死。草木雖無情，因依尚可生。如何同枝葉，各自有枯榮。
青青樹中草，託根非不危。草生樹卻死，榮枯君可知。
一年三百六十日，賞心那似春中物。草迷曲塢花滿園，東家少年西家出。
遊童蘇合帶，倡女蒲葵扇。初日映城時，相思忽相見。褰裳踏露草，理鬢回花面。薄暮不同歸，留情此芳甸。
柘彈連錢馬，銀鉤妥墮鬟。采桑春陌上，踏草夕陽間。意合辭先露，心誠貌卻閑。明朝若相憶，雲雨出巫山。
煙柳飛輕絮，風榆落小錢。濛濛百花裏，羅綺競鞦韆。
騁望登香閣，爭高下砌臺。林間踏青去，席上意錢來。
行樂三春節，林花百和香。當年重意氣，先占鬬雞場。
花頷紅騣一向偏，綠槐香陌欲朝天。仍嫌衆裏嬌行疾，傍鐙深藏白玉鞭。
噴珠團香小桂條，玉鞭兼賜霍嫖姚。弄影便從天禁出，碧蹏聲碎五門橋。
光風澹蕩百花吐，樓上朝朝學歌舞。身年二八壻侍中，幼妹承恩兄尚主。綠窗珠箔繡鴛鴦，侍婢先焚百和香。鶯嗁日出不知曙，寂寂羅幃春夢長。
蓮子不可得，荷花生水中。猶勝道傍柳，無事蕩春風。
淥萍與荷葉，同時一水中。風吹荷葉在，淥萍西復東。
蓮花未開時，苦心終日卷。春水徒蕩漾，荷花未開展。
芙蓉初出水，菡萏露中花。風吹著枯木，無奈值空槎。
可憐江北女，慣唱江南曲。搖蕩木蘭舟，雙鳧不成浴。
郎爲匕上香，妾爲籠上灰。歸時雖暖熱，去罷生塵埃。
夜裁鴛鴦綺，朝織蒲桃綾。欲試一寸心，待縫三尺冰。
憐時魚得水，怨罷商與參。不如山支子，卻解結同心。
紅顏感暮花，白日同流水。思君如孤燈，一夜一心死。
金花折風帽，白馬小遲回。翩翩舞廣袖，似鳥海東來。
新年垂柳色，嫋嫋對空閨。不畏芳菲好，自緣離別嗁。因風飄玉戶，向日映金堤。驛使何時度？還將贈隴西。
提筐紅葉下，度日采蘼蕪。掬翠香盈袖，看花憶故夫。葉齊誰復見，風暖恨偏孤。一被春光累，容顏與昔殊。
淥沼春光後，青青草色濃。綺羅驚翡翠，暗粉妒芙蓉。雲遍窗前見，荷翻鏡裏逢。將心託流水，終日渺無從。
遠期難可託，桃李自依依。花徑無容跡，戎裘未下機。隨風開又落，度日掃還飛。欲折枝枝贈，那知歸不歸。
南陌采桑出，誰知妾姓秦。獨憐傾國貌，不負早鶯春。珠履盪花溼，龍鉤折桂新。使君那駐馬，自有侍中人。
當年誰不羨，分作竇家妻。錦字行行苦，羅帷日日嗁。豈知登隴遠，祗恨下機迷。直候陽關使，殷勤寄海西。
那堪聞蕩子，迢遰涉關山。腸爲馬嘶斷，衣從淚滴斑。愁看塞上路，詎惜鏡中顏。儻見征西鴈，應傳一字還。
良人猶遠戍，耿耿夜閨空。繡戶流宵月，羅帷坐曉風。魂飛沙帳北，腸斷玉關中。尚自無消息，錦衾那得同。
玉顏恆自斂，羞出鏡臺前。早惑陽城客，今悲華錦筵。從軍人更遠，投喜鵲空傳。夫壻交河北，迢迢路幾千。
雙雙紅淚墮，度日暗中嗁。鴈出居延北，人猶遼海西。向燈垂玉枕，對月灑金閨。不惜羅衣溼，惟愁歸意迷。
鸞鏡無由照，蛾眉豈忍看。不知愁髮換，空見隱龍蟠。那愜紅顏改，偏傷白日殘。今朝窺玉匣，雙淚落闌干。
巧繡雙飛鳳，朝朝伴下帷。春花那見照，暮色已頻欺。欲卷思君處，將嗁裛淚時。何年征戍客？傳語報佳期。
萬里無人見，衆情難與論。思君常入夢，同鵲屢驚魂。孤寢紅羅帳，雙嗁玉筯痕。妾心甘自保，豈復暫忘恩。
去去邊城騎，愁眠掩夜閨。披衣窺落月，拭淚待鳴雞。不憤連年別，那堪長夜嗁。功成應自恨，早晚發遼西。
暗中蛛網織，歷亂綺窗前。萬里終無信，一條徒自懸。分從珠露滴，愁見隙風牽。妾意何聊賴，看看劇斷弦。
春至今朝燕，花時伴獨嗁。飛斜珠箔隔，語近畫梁低。帷卷閑窺戶，牀空暗落泥。誰能長對此，雙去復雙棲。
代北幾千里，前年又復經。燕山雲自合，胡塞草應青。鐵馬喧鼙鼓，蛾眉怨錦屏。不知羌笛曲，掩淚若爲聽。
萬里飛書至，聞君已渡遼。祗諳新別苦，忘卻舊時嬌。烽戍年將老，紅顏日向彫。胡沙兼漢苑，相望幾迢迢。
良人征絕域，一去不言還。百戰攻胡虜，三冬阻玉關。蕭蕭邊馬思，獵獵戍旗閑。獨把千重恨，連年未解顏。
雲中路杳杳，江畔草萋萋。妾久垂珠淚，君何惜馬蹏。邊風悲曉角，營月怨春鼙。未道休征戰，愁眉又復低。
平沙落日大荒西，隴上明星高復低。孤山幾處看烽火，壯士連營候鼓鼙。
猛將關西意氣多，能騎駿馬弄琱戈。金鞍寶鉸精神出，笛倚新翻水調歌。
王孫別上綠珠輪，不羨名公樂此身。戶外碧潭春洗馬，樓前紅燭夜迎人。
隴頭一叚氣長秋，舉目蕭條總是愁。秖爲征人多下淚，年年添作斷腸流。
雙帶仍分影，同心巧結香。不應須換彩，意欲媚濃妝。
細草河邊一鴈飛，黃龍關裏挂戎衣。爲受明王恩寵甚，從事經年不復歸。
錦城絲管日紛紛，半入江風半入雲。此曲只應天上去，人間能得幾回聞。
昨夜遙歡出建章，今朝綴賞度昭陽。傳聲莫閉黃金屋，爲報先開白玉堂。
日晚笳聲咽戍樓，隴雲漫漫水東流。行人萬里向西去，滿目關山空恨愁。
千年一遇聖明朝，願對君王舞細腰。乍可當熊任生死，誰能伴鳳上雲霄。
閨燭無人影，羅屏有夢魂。近來音耗絕，終日望君門。
鑿河千里走黃沙，浮殿西來動日華。可道新聲是亡國，且貪惆悵後庭花。
鏤月成歌扇，裁雲作舞衣。自憐回雪影，好取洛川歸。
嬾正鴛鴦被，羞褰玳瑁牀。春風別有意，密處也尋香。
漢家宮裏柳如絲，上苑桃花連碧池。聖壽已傳千歲酒，天文更賞百僚詩。
朔風吹葉鴈門秋，萬里煙塵昏戍樓。征馬長思青海北，胡笳夜聽隴山頭。
開篋淚霑襦，見君前日書。夜臺空寂寞，猶見紫雲車。
三秋陌上早霜飛，羽獵平田淺草齊。錦背蒼鷹初出按，五花驄馬餵來肥。
鴛鴦殿裏笙歌起，翡翠樓前出舞人。喚上紫微三五夕，聖明方壽一千春。
國使翩翩隨斾旌，隴西岐路足荒城。氈裘牧馬胡雛小，日暮蕃歌三兩聲。
邊城暮雨鴈飛低，蘆筍初生漸欲齊。無數鈴聲遙過磧，應馱白練到安西。
古鎮城門白磧開，胡兵往往傍沙堆。巡邊使客行應早，每待平安火到來。
鳳林關裏水東流，白草黃榆六十秋。邊將皆承主恩澤，無人解道取涼州。
昨夜蕃兵報國讐，沙州都護破涼州。黃河九曲今歸漢，塞外縱橫戰血流。
國門卿相舊山莊，聖主移來宴綠芳。簾外輾爲車馬路，花間踏出舞人場。
國鳥尚含天樂轉，寒風猶帶御衣香。爲報碧潭明月夜，會須留賞待君王。
庭前鵲遶相思樹，井上鶯歌爭刺桐。含情少婦悲春草，多是良人學轉蓬。
塞北江南共一家，何須淚落怨黃沙。春酒半酣千日醉，庭前還有落梅花。
我皇膺運太平年，四海朝宗會百川。自古幾多明聖主，不如今帝勝堯天。
秋風明月獨離居，蕩子從戎十載餘。征人去日殷勤屬，歸鴈來時數寄書。
彤闈曉闢萬鞍迴，玉輅春遊薄晚開。渭北清光搖草樹，州南嘉景入樓臺。
淑德延公胄，宜家接帝姻。桂宮男掌僕，蘭殿女昇嬪。恩澤昭前命，盈虛變此辰。萬年今已矣，彤管列何人。
蟲響亂啾啾，更人正數籌。魂歸洞庭夜，霜臥洛陽秋。微月有時隱，長河到曉流。起來還囑雁，鄉信在吳洲。
抱玉三朝楚，懷書十上秦。年年洛陽陌，花鳥弄歸人。
鳳轄將軍位，龍門司隸家。衣冠爲隱逸，山水作繁華。徑出重林草，池搖兩岸花。誰知貴公第，亭院有煙霞。
早行星尚在，數里未天明。不辨雲林色，空聞風水聲。月從山上落，河入斗間橫。漸至重門外，依稀見洛城。
故人軒騎罷歸來，舊宅園林閑不開。唯餘挾瑟樓中婦，哭向平生歌舞臺。
玉塞抵長城，金徽暎高闕。遙心萬餘里，直望三邊月。霜靜影逾懸，露晞光漸沒。思君不可見，空歎將焉歇。
塞北狂胡旅，城南敵漢圍。巉巖一鼓氣，拔利五兵威。虜騎瞻山哭，王師拓地飛。不應須寵戰，當遂勒金徽。
亡國秦韓代，榮身劉項年。金槌擊政後，玉斗碎增前。聖主稱三傑，明離保四賢。已申黃石祭，方慕赤松仙。
四海遊長倦，百年愁半侵。賴窺明鏡裏，時見丈夫心。
天下今無事，雲中獨未寧。忝驅更戍卒，方遠送邊庭。馬飲長城水，軍占太白星。國恩行可報，何必守經營。
江風久未歇，山雨復相仍。巨浪天涯起，餘寒川上凝。憂人勞夕惕，鄉事憊晨興。遠聽知音駭，誠哉不可陵。
問俗周楚甸，川行眇江潯。興隨曉光發，道會春言深。回眺佳氣象，遠懷得山林。佇應舟楫用，曷務歸閑心。
月生東荒外，天雲收夕陰。愛見澄清景，象吾虛白心。耳目靜無譁，神超道性深。乘興得至樂，寓言因永吟。
下帷長日盡，虛館早涼生。芳草猶未薦，如何蜻蛚鳴。秋風已振衣，客去何時歸。爲問當途者，寧知心有違。
粉壁畫雲成，如能上太清。影從霄漢發，光照掖垣明。暎篠多幽趣，臨軒得野情。獨思作霖雨，流潤及生靈。
幽人惜春暮，潭上折芳草。佳期何時還，欲寄千里道。
越豔誰家女，朝遊江岸傍。青春猶未嫁，紅粉舊來娼。錦袖盛朱橘，銀鉤摘紫房。見人羞不語，回艇入溪藏。
但有離宮處，君王每不居。旗門芳草合，輦路小槐疎。殿閉山煙滿，窗凝野靄虛。豐年多望幸，春色待鑾輿。
客裏愁多不記春，聞鶯始歎柳條新。年年下第東歸去，羞見長安舊主人。
路闢天光遠，春還月道臨。草濃河畔色，槐結路邊陰。未映君王史，先標胄子襟。經明如可拾，自有致雲心。
發源自嶓冢，東注經襄陽。一道入溟渤，別流爲滄浪。求思詠游女，投弔悲昭王。水濱不可問，日暮空湯湯。
溪水碧悠悠，猨聲斷客愁。漁潭逢釣楫，月浦值孤舟。訪泊隨煙火，迷途視斗牛。今宵越鄉意，還取醉忘憂。
彩雲呈瑞質，五色發人寰。獨作龍虎狀，孤飛天地間。隱隱臨北極，峨峨象南山。恨在帝鄉外，不逢枝葉攀。
舉手整花鈿，翻身舞錦筵。馬圍行處匝，人壓看場圓。歌要齊聲和，情教細語傳。不知心大小，容得許多憐。
仙闈井初鑿，靈液沁成泉。色湛青苔裏，寒凝紫綆邊。銅瓶向影落，玉甃抱虛圓。永願調神鼎，堯時泰萬年。
君王巡海內，北闕下明臺。雲物天中少，煙花歲後來。河從御苑出，山向國門開。寂寞東京裏，空留賈誼才。
春江可憐事，最在美人家。鸚鵡能言鳥，芙蓉巧笑花。地銜金作埒，水抱玉爲沙。薄晚青絲騎，長鞭赴狹斜。
任氣稱張放，銜恩在少年。玉階朝就日，金屋夜升天。軒騎青雲際，笙歌綠水邊。建章明月好，留醉伴風煙。
水竹誰家宅，幽庭向苑門。今知季倫沼，舊是辟疆園。飢鷺窺魚靜，鳴鴉帶子喧。興成秪自適，欲白返忘言。
納涼每選地，近得青門東。林與繚垣接，池將沁水通。枝交帝女樹，橋映美人虹。想是忘機者，悠悠在興中。
林間求適意，池上得清飆。稍稍斜回檝，時時一度橋。水光壁際動，山影浪中搖。不見李元禮，神仙何處要。
西施昔日浣紗津，石上青苔思殺人。一去姑蘇不復返，岸旁桃李爲誰春。
因緣苟會合，萬里猶同鄉。運命尚不諧，隔壁無津梁。
貴人昔未貴，咸願顧寒微。及自登樞要，何曾問布衣。平明登紫閣，日晏下彤闈。擾擾路傍子，無勞歌是非。
金谷繁華石季倫，只能謀富不謀身。當時縱與綠珠去，猶有無窮歌舞人。
志在新奇無定則，古瘦灕纚半無墨。醉來信手兩三行，醒後却書書不得。
微穆敷華能應節，飄揚發彩宜行慶。送迎靈駕神心饗，跪拜靈壇禮容盛。氣和草木發萌芽，德暢禽魚遂翔泳。永望翠蓋逐流雲，自茲率土調春令。
整駕升車望寥廓，垂陰薦祉蕩昏氛。饗時靈貺僾如在，樂罷餘聲遙可聞。飲福陳誠禮容備，撤俎終獻曙光分。跪拜臨壇結空想，年年應節候油雲。
今春扶病移滄海，幾度承恩對白花。送客屢聞簾外鵲，銷愁已辨酒中虵。瓶開枸杞懸泉水，鼎鍊芙蓉伏火砂。誤入塵埃牽吏役，羞將簿領到君家。
扶起離披菊，霜輕喜重開。醉中驚老去，笑裏覺愁來。月送人無盡，風吹浪不回。感時將有寄，詩思澀難裁。
火炎逢六月，金伏過三庚。幾度衣裳汗，誰家枕簟清。頒冰無下位，裁扇有高名。吏部還開甕，殷勤二客情。
六十老翁無所取，二三君子不相遺。願留今日交歡意，直到隳官謝病時。
酒禮慙先祭，刑書已曠官。詔馳黃紙速，身在絳紗安。聖位登堂靜，生徒跪席寒。庭槐暫搖落，幸爲入春看。
西汜馳暉過，東園別路長。歲華唯隴柏，春事罷公桑。龜兆開泉戶，禽巢閉畫梁。更聞哀禮過，明詔制心喪。
回塘分越水，古樹積吳煙。掃竹催鋪席，垂蘿待繫船。鳥窺新罅栗，龜上半攲蓮。屢入忘歸地，長嗟俗事牽。
遙禮前朝塔，微聞後夜鐘。人間第四祖，雲裏一雙峰。積雨封苔徑，多年亞石松。傳心不傳法，誰可繼高蹤。
運籌時所貴，前席禮偏深。羸駕歸貧宅，攲冠出禁林。鳳巢方得地，牛喘最關心。雅望期三入，東山未可尋。
交臂多相共，風流憶此人。海翻移里巷，書蠹積埃塵。奉佛棲禪久，辭官上疏頻。故來分半宅，惟是舊交親。
宮前石馬對中峰，雲裏金鋪閉幾重。不見露盤迎曉日，唯聞木斧扣寒松。
揮淚送迴人，將書報所親。晚年多疾病，中路有風塵。王粲頻徵楚，君恩許入秦。還同星火去，馬上別江春。
心與青春背，新年亦掩扉。漸窮無相學，惟避不材譏。積病攻難愈，銜恩報轉微。定知書課日，優詔許辭歸。
蒼蒼五老霧中壇，杳杳三山洞裏官。手護崑崙象牙簡，心推霹靂棗枝盤。春飛雪粉如毫潤，曉漱瓊膏冰齒寒。漸恨流年筋力少，惟思露冕事星冠。
一世榮枯無異同，百年哀樂又歸空。夜闌鳥鵲相爭處，林下真僧在定中。
于越城邊楓葉高，楚人書裏寄離騷。寒江鸂鶒思儔侶，歲歲臨流刷羽毛。
更勞今日春風至，枯樹無枝可寄花。覽鏡唯看飄亂髮，臨風誰爲駐浮槎。
玉樹歌終王氣收，鴈行高送石城秋。江山不管興亡事，一任斜陽伴客愁。
一官何幸得同時，十載無媒獨見遺。今日不論腰下組，請君看取鬢邊絲。
祈門官罷後，負笈向桃源。萬卷長開帙，千峰不閉門。綠楊垂野渡，黃鳥傍山村。念爾能高枕，丹墀會一論。
爲郎復典郡，錦帳映朱輪。露冕隨龍節，停橈得水人。早霜蘆葉變，寒雨石榴新。莫怪諳風土，三年作逐臣。
君罷江西日，家貧爲一官。還歸五陵去，只向遠峰看。暮色催人別，秋風待雨寒。遙知到三徑，唯有菊花殘。
艱難只用武，歸向淛河東。松雪千山暮，林泉一水通。鄉心緣綠草，野思看青楓。春日偏相憶，裁書寄剡中。
風流與才思，俱似晉時人。淮月歸心促，江花入興新。雲深滄海暮，柳暗白田春。共道官猶小，憐君孝養親。
水流過海稀，爾去換春衣。淚向檳榔盡，身隨鴻雁歸。草思晴後發，花怨雨中飛。想到金陵渚，酣歌對落暉。
久作涔陽令，丹墀忽再還。淒涼辭澤國，離亂到鄉山。北固灘聲滿，南徐草色閑。知心從此別，相憶鬢毛斑。
行春日已曉，桂檝逐寒煙。轉曲遙峰出，看濤極浦連。入京當獻賦，封事更聞天。日日趨黃閣，應忘雲海邊。
主人馮軾貴，送客汎舟稀。逼岸隨芳草，回橈背落暉。映花雙節駐，臨水伯勞飛。醉與羣公狎，春塘露冕歸。
十年猶執憲，萬里獨歸春。舊國逢芳草，青雲見故人。潘郎今髮白，陶令本家貧。相送臨京口，停橈淚滿巾。
岳陽天水外，念爾一帆過。野墅人煙逈，山城雁影多。有時巫峽色，終日洞庭波。丞相今爲郡，應無勞者歌。
騷人誇竹杖，贈我意何深。萬點湘妃淚，三年賈誼心。願持終白首，誰道貴黃金。他日歸愚谷，偏宜綠綺琴。
羨爾湘東去，煙花尚可親。綠芳深映鳥，遠岫遞迎人。飢狖啼初日，殘鶯惜暮春。遙憐謝客興，佳句又應新。
丞相過邦牧，清絃送羽觴。高情同客醉，子夜爲人長。斜漢這過斗，寒雲正護霜。新安江自綠，明主待惟良。
山殿秋雲裏，香煙出翠微。客尋朝磬至，僧背夕陽歸。下界千門在，前朝萬事非。看心兼送目，葭菼自依依。
惆悵遙江路，蕭條落日過。蟬鳴獨樹急，鴉向古城多。轉曲隨青嶂，因高見白波。潘生秋徑草，嚴子意如何。
句曲千峰暮，歸人向遠煙。風搖近水葉，雲護欲晴天。夕照留山館，秋光落草田。征途傍斜日，一騎獨翩翩。
茅簷閑寂寂，無事覺人和。井近時澆圃，城低下見河。興緣芳草積，情向遠峰多。別日歸吳地，停橈更一過。
君承明主意，日日上丹墀。東閣論兵後，南宮草奏期。人稀傍河處，槐暗入關時。獨遣吳州客，平陵結夢思。
欲究先儒教，還過支遁居。山堦閑聽法，竹逕獨看書。向日荷新卷，迎秋柳半疎。風流有佳句，不似帶經鋤。
君爲萬里宰，恩及五湖人。未滿先求退，歸閑不厭貧。遠峰晴更近，殘柳雨還新。要自趨丹陛，明年雞樹親。
映水光難定，凌虛體自輕。夜風吹不滅，秋露洗還明。向燭仍分焰，投書更有情。猶將流亂影，來此傍簷楹。
射策名先著，論兵氣自雄。能全季布諾，不道魯連功。流水蒹葭外，諸山睥睨中。別君秋日晚，回首夕陽空。
遷客投於越，臨江淚滿衣。獨隨流水遠，轉覺故人稀。萬木迎秋序，千峰駐晚暉。行舟猶未已，惆悵暮潮歸。
寂寞橫塘路，新篁覆水低。東風潮信滿，時雨稻秔齊。寡婦共租稅，漁人逐鼓鼙。慙無卓魯術，解印謝黔黎。
宋玉怨三秋，張衡復四愁。思鄉雁北至，欲別水東流。倚樹看黃葉，逢人訴白頭。佳期不可失，落日自登樓。
愛爾無羈束，雲山恣意過。一身隨遠岫，孤櫂任輕波。世事關心少，漁家寄宿多。蘆花泊舟處，江月奈人何。
滿庭多種藥，入里作山家。終日能留客，凌寒亦對花。海鷗過竹嶼，門柳拂江沙。知爾卑棲意，題詩美白華。
山林唯幽靜，行住不妨禪。高月穿松逕，殘陽過水田。詩從宿世悟，法爲本師傳。能使南人敬，修持香火緣。
陽羨蘭陵近，高城帶水閑。淺流通野寺，綠茗蓋春山。長吏多愁罷，遊人詎肯還。知君日清淨，無事掩重關。
漢主留才子，春城直紫微。對花閶闔靜，過竹吏人稀。裁詔催添燭，將朝欲更衣。玉堂宜歲久，且莫厭彤闈。
憐爾因同舍，看書似外家。出關逢落葉，傍水見寒花。送遠添秋思，將衰戀歲華。清淮倍相憶，回首莫令賒。
詩人饒楚思，淮上及春歸。舊浦菱花發，閑門柳絮飛。高名鄉曲重，少事道流稀。定向漁家醉，殘陽臥釣磯。
隳官就賓薦，時輩詎爭先。盛業推儒行，高科獨少年。迎秋見衰葉，餘照逐鳴蟬。舊里三峰下，開門古縣前。
高第由佳句，諸生似者稀。長安帶酒別，建業候潮歸。稚子歡迎櫂，隣人爲掃扉。含情過舊浦，鷗鳥亦依依。
但能一官適，莫羨五侯尊。山色垂趨府，潮聲自到門。緣塘剡溪路，映竹五湖村。王謝登臨處，依依今尚存。
塞鴻歸欲盡，北客始辭春。零桂雖逢竹，湘川少見人。江花鋪淺水，山木暗殘春。修刺轅門裏，多憐爾爲親。
慙君從弱歲，顧我比諸昆。同事元戎久，俱承國士恩。隨鶯過淮水，看柳向轅門。草色金陵岸，思心那可論。
停車邀別乘，促軫奏胡笳。若見楚山暮，因愁浙水賒。河堤經淺草，村徑歷繁花。更有堪悲處，梁城春日斜。
平津舊東閣，深巷見南山。卷箔嵐煙潤，遮牕竹影閑。傾茶兼落帽，戀客不開關。斜照窺簾外，川禽時往還。
虛室獨焚香，林空靜磬長。閑窺數竿竹，老在一繩牀。啜茗翻真偈，然燈繼夕陽。人歸遠相送，步履出回廊。
虜近人行少，憐君獨出城。故關逢落葉，寒日逐徂征。聞笛添歸思，看山愜野情。皇華今絕少，龍頟也相迎。
時稱謝康樂，別事漢平津。衰柳寒關道，高車左掖臣。背河見北雁，到洛問東人。憶昔遊金谷，相看華髮新。
多雨南宮夜，仙郎寓直時。漏長丹鳳闕，秋冷白雲司。螢影侵堦亂，鴻聲出苑遲。蕭條人吏散，小謝有新詩。
故鄉那可到，令弟獨能歸。諸將矜旄節，何人重布衣。空城流水在，荒澤舊村稀。秋日平原路，蟲鳴桑葉飛。
君過湟中去，尋源未是賒。經春逢白草，盡日度黃沙。雙節行爲伴，孤烽到似家。和戎非用武，不學李輕車。
春愁能浩蕩，送別又如何。人向吳臺遠，鶯飛漢苑多。見花羞白髮，因爾憶滄波。好是神仙尉，前賢亦未過。
伏奏隨廉使，周行外冗員。白髭空受歲，丹陛不朝天。秉燭千官去，垂簾一室眠。羨君青瑣裏，並冕入爐煙。
雪深揚子岸，看柳盡成梅。山色潛知近，潮聲只聽來。夜禽驚曉散，春物受寒催。粉署生新興，瑤華寄上才。
細草綠汀洲，王孫耐薄遊。年華初冠帶，文體舊弓裘。野渡花爭發，春塘水亂流。使君憐小阮，應念倚門愁。
清政過前哲，香名達至尊。明通漢家籍，重識府公恩。春景生雲物，風潮歛雪痕。長吟策羸馬，青楚入關門。
吏曹難茂宰，主意念疲人。更事文犀節，還過白馬津。雲間辭北闕，樹裏出西秦。爲報陶明府，裁書莫厭貧。
處處空籬落，江村不忍看。無人花色慘，多雨鳥聲寒。黃霸初臨郡，陶潛未罷官。乘春務征伐，誰肯問凋殘。
沴氣清金虎，兵威壯鐵冠。揚旌川色暗，吹角水風寒。人對輜軿醉，花垂睥睨殘。羨歸丞相閣，空望舊門欄。
萬室邊江次，孤城對海安。朝霞晴作雨，濕氣晚生寒。苔色侵衣桁，潮痕上井欄。題詩招茂宰，思爾欲辭官。
袖中多麗句，未遣世人聞。醉夜眠江月，閑時逐海雲。荻花寒漫漫，鷗鳥暮羣羣。若到長沙苑，漁家更待君。
聖主臨前殿，殷憂遣使臣。氣迎天詔喜，恩發土膏春。草色催歸櫂，鶯聲爲送人。龍沙多道里，流水自相親。
淮南頻送別，臨水惜殘春。攀折隋宮柳，淹留秦地人。含情歸上國，論舊見平津。更接天津近，餘花映綬新。
十里山村道，千峰櫟樹林。霜濃竹枝亞，歲晚荻花深。草市多樵客，漁家足水禽。幽居雖可羨，無那子牟心。
野寺江城近，雙旌五馬過。禪心超忍辱，梵語問多羅。松林閑僧老，雲煙晚日和。寒塘歸路轉，清磬隔微波。
一門同祕省，萬里作長城。問絹蓮花府，揚旗細柳營。詞鋒偏却敵，草奏直論兵。何幸新詩贈，真輸小謝名。
不恥青袍故，尤宜白髮新。心朝玉皇帝，貌似紫陽人。湘浦眠銷日，桃源醉度春。能文兼證道，莊叟是前身。
莫向黔中路，令人到欲迷。水聲巫峽裏，山色夜郎西。樹隔朝雲合，猨窺曉月啼。南方饒翠羽，知爾飲清溪。
迢遞荆州路，山多水又分。霜林澹寒日，朔鴈蔽南雲。八座由持節，三湘亦置軍。自當行直指，應不爲功勳。
西望香爐雪，千峰晚色新。白頭悲作吏，黃紙苦催人。多負登山屐，深藏漉酒巾。傷心公府內，手板日相親。
惆悵重陽日，空山野菊新。蒹葭百戰地，江海十年人。歎老堪衰柳，傷秋對白蘋。孤樓聞夕磬，塘路向城闉。
晴景應重陽，高臺愴遠鄉。水澄千室倒，霧卷四山長。受節人逾老，驚寒菊半黃。席前愁此別，未別已沾裳。
淇上春風漲，鴛鴦逐浪飛。清明桑葉小，度雨杏花稀。衛女紅粧薄，王孫白馬肥。相將踏青去，不解惜羅衣。
自小從遊慣，多由戲笑偏。常時矜禮數，漸老荷優憐。見主承休命，爲郎貴晚年。伯喈文與篆，虛作漢家賢。
聞說湘川路，年年苦雨多。猨啼巫峽雨，月照洞庭波。窮海人還去，孤城雁共過。青山不可極，來往自蹉跎。
公務江南遠，留驩幕下榮。楓林緣楚塞，水驛到湓城。岸草知春晚，沙禽好夜驚。風帆幾度泊，處處暮潮聲。
南登秦嶺頭，回望始堪愁。漢闕青門遠，高山藍水流。三湘遷客去，九陌故人遊。從此辭鄉淚，雙垂不復收。
清秀過終童，攜書訪老翁。以吾爲世舊，憐爾繼家風。淮岸經霜柳，關城帶月鴻。春歸定得意，花送到東中。
執憲隨征虜，逢秋出故關。雨多愁郢路，葉下識衡山。地遠從軍樂，兵強分野閑。皇家不易將，此去未應還。
法許廬山遠，詩傳休上人。獨歸雙樹宿，靜與百花親。對物雖留興，觀空已悟身。能令折腰客，遙賞竹房春。
草色隨驄馬，悠悠共出秦。水傳雲夢曉，山接洞庭春。帆影連三峽，猨聲在四隣。青門一分首，難見杜陵人。
東門垂柳長，回首獨心傷。日暖臨芳草，天晴憶故鄉。映花鶯上下，過水蝶悠颺。借問同行客，今朝淚幾行。
文若爲全德，留侯是重名。論公長不宰，因病得無生。大夢依禪定，高墳共化城。自應憐寂滅，人世但傷情。
共美持衡日，皆言折檻時。蜀侯供廟略，漢主缺台司。車馬行仍止，笳簫咽又悲。今年杜陵陌，殄瘁百花遲。
神理今何在，斯人竟若斯。顏淵徒有德，伯道且無兒。白髮今非老，青雲數有奇。誰言夕郎拜，翻向夜臺悲。
社里東城接，松阡北地開。聞笳春色慘，執紼故人哀。終日南山對，何時渭水回。仁兄與恩舊，相望泣泉臺。
趨陪禁掖鴈行隨，遷向江潭鶴髮垂。素浪遙疑八谿水，清楓忽似萬年枝。嵩南春徧傷魂夢，壺口雲深隔路岐。共望漢朝多霈澤，蒼蠅早晚得先知。
孤城郭外送王孫，越水吳洲共爾論。野寺山邊斜有逕，漁家竹裏半開門。青楓獨映搖前浦，白鷺閑飛過遠村。若到西陵征戰處，不堪秋草自傷魂。
自歎未霑黃紙詔，那堪遠送赤墀人。老爲僑客偏相戀，素是詩家倍益親。妻兒共載無羈思，鴛鷺同行不負身。憑爾將書通令弟，唯論華髮愧頭巾。
南浦菰蔣覆白蘋，東吳黎庶逐黃巾。野棠自發空臨水，江燕初歸不見人。遠岫依依如送客，平田渺渺獨傷春。那堪回首長洲苑，烽火年年報虜塵。
四年謫宦滯江城，未厭門前鄱水清。誰言宰邑化黎庶，欲別雲山如弟兄。雙鷗爲底無心狎，白髮從他遶鬢生。惆悵閑眠臨極浦，夕陽秋草不勝情。
處處征胡人漸稀，山村寥落暮煙微。門臨莽蒼經年閉，身逐嫖姚幾日歸。貧妻白髮輸殘稅，餘寇黃河未解圍。天子如今能用武，祗應歲晚息兵機。
高閣朱欄不厭遊，蒹葭白水遶長洲。孤雲獨鳥川光暮，萬井千山海色秋。清梵林中人轉靜，夕陽城上角偏愁。誰憐遠作秦吳別，離恨歸心雙淚流。
梁宋人稀鳥自啼，登艫一望倍含悽。白骨半隨河水去，黃雲猶傍郡城低。平陂戰地花空落，舊苑春田草未齊。明主頻移虎符守，幾時行縣向黔黎。
獨坐南樓佳興新，青山綠水共爲隣。爽氣遙分隔浦岫，斜光偏照渡江人。心閑鷗鳥時相近，事簡魚竿私自親。只憶帝京不可到，秋琴一弄欲沾巾。
自緣遲暮憶滄洲，翻愛南河濁水流。初過重陽惜殘菊，行看舊浦識羣鷗。朝霞映日同歸處，暝柳搖風欲別秋。長恨相逢即分首，含情掩淚獨回頭。
仙冠輕舉竟何之，薜荔緣堦竹映祠。甲子不知風馭日，朝昏唯見雨來時。霓旌翠蓋終難遇，流水青山空所思。逐客自憐雙鬢改，梵香多負白雲期。
錦字相催鳥急飛，郎君暫脫老萊衣。遙想雙眉待人畫，行看五馬送潮歸。望夫山上花猶發，新婦江邊鶯未稀。令秩和鳴真可羨，此行誰道負春輝。
江臯盡日唯煙水，君向白田何日歸。楚地蒹葭連海逈，隋朝楊柳映堤稀。津樓故市無行客，山館荒城閉落暉。若問行人與征戰，使君雙淚定霑衣。
征戰初休草又衰，咸陽晚眺淚堪垂。去路全無千里客，秋田不見五陵兒。秦家故事隨流水，漢代高墳對石碑。回首青山獨不語，羨君談笑萬年枝。
移家避寇逐行舟，厭見南徐江水流。吳越征徭非舊日，秣陵凋弊不宜秋。千家閉戶無砧杵，七夕何人望斗牛。祗有同時驄馬客，偏宜尺牘問窮愁。
萬畦新稻傍山村，數里深松到寺門。幸有香茶留穉子，不堪秋草送王孫。煙塵怨別唯愁隔，井邑蕭條誰忍論。莫怪臨歧獨垂淚，魏舒偏念外家恩。
春風倚櫂闔閭城，水國春寒陰復晴。細雨濕衣看不見，閑花落地聽無聲。日斜江上孤帆影，草綠湖南萬里情。君去若逢相識問，青袍今已誤儒生。
種田東郭傍春陂，萬事無情把釣絲。綠竹放侵行逕裏，青山常對卷簾時。紛紛花發門空閉，寂寂鶯啼日更遲。從此別君千萬里，白雲流水憶佳期。
竹窓松戶有佳期，美酒香茶慰所思。輔嗣外生還解易，惠連羣從總能詩。簷前花落春深後，谷裏鶯啼日暮時。去路歸程仍待月，垂韁不控馬行遲。
自顧衰容累玉除，忽承優詔赴銅魚。江頭鳥避青旄節，城裏人迎露網車。長沙地近悲才子，古郡山多憶舊廬。更枉新詩思何苦，離騷愁處亦無如。
子規夜夜啼櫧葉，遠道逢春半是愁。芳草伴人還易老，落花隨水亦東流。山臨睥睨恆多雨，地接瀟湘畏及秋。唯羨君爲周柱史，手持黃紙到滄洲。
諸謝偏推永嘉守，三何獨許水曹郎。老兄鄙思難儔匹，令弟清詞堪比量。疊嶂入雲藏古寺，高秋背月轉南湘。定知馬上多新句，早寄袁溪當八行。
一官萬里向千溪，水宿山行魚浦西。日晚長煙高岸近，天寒積雪遠峰低。蘆花渚裏鴻相呌，苦竹叢邊猨暗啼。聞道慈親倚門待，到時蘭葉正萋萋。
吳門別後蹈滄州，帝里相逢俱白頭。自歎馬卿常帶病，還嗟李廣未封侯。棠梨宮裏瞻龍衮，細柳營前著豹裘。想到滑臺桑葉落，黃河東注荻花秋。
亦知死是人間事，年老聞之心自疑。黃卷清琴總爲累，落花流水共添悲。願將從藥看真訣，又欲休官就本師。兒女眼前難喜捨，彌憐雙鬢漸如絲。
憐君辭滿臥滄洲，一旦云亡萬事休。慈母斷腸妻獨泣，寒雲慘色水空流。江村故老長懷惠，山路孤猨亦共愁。寂寞荒墳近漁浦，野松孤月即千秋。
自覺勞鄉夢，無人見客心。空餘庭草色，日日伴愁襟。
疎鐘何處來，度竹兼拂水。漸逐微風聲，依依猶在耳。
江南淥水多，顧影逗輕波。落日秦雲裏，山高奈若何。
雪滿前庭月色閑，主人留客未能還。預愁明日相思處，匹馬千山與萬山。
兩年謫宦在江西，舉目雲山要自迷。今日始知風土異，潯陽南去鷓鴣啼。
雨過青山猨呌時，愁人淚點石榴枝。無端王事還相繫，腸斷蒹葭君不知。
傲吏身閑笑五侯，西江取竹起高樓。南風不用蒲葵扇，紗帽閑眠對水鷗。
江上年年小雪遲，年光獨報海榴知。寂寂山城風日暖，謝公含笑向南枝。
潘郎美貌謝公詩，銀印花驄年少時。楚地江臯一爲別，晉山沙水獨相思。
圖畫風流似長康，文詞體格效陳王。蓬萊對去歸常晚，叢竹閑飛滿夕陽。
詩思禪心共竹閑，任他流水向人間。手持如意高窓裏，斜日沿江千萬山。
水面芙蓉秋已衰，繁條到是著花時。平明露滴垂紅臉，似有朝愁暮落悲。
京華不啻三千里，客淚如今一萬雙。若個最爲相憶處，青楓黃竹入袁江。
欲強登高無力去，籬邊黃菊爲誰開。共知不是潯陽郡，那得王弘送酒來。
空山杳杳鸞鳳飛，神仙門戶開翠微。主人白髮雪霞衣，松間留我談玄機。
傍海皆荒服，分符重漢臣。雲山百越路，市井十洲人。執玉來朝遠，還珠入貢頻。連年不見雪，到處即行春。
古郡鄰江嶺，公庭半薜蘿。府僚閑不入，山鳥靜偏過。睥睨臨花柳，欄干枕芰荷。麥秋今欲至，君聽兩岐歌。
本梡稀難識，沙門種則生。葉殊經寫字，子爲佛稱名。濾水澆新長，燃燈暖更榮。亭亭無別意，只是勸修行。
南國佳人去不迴，洛陽才子更須媒。綺琴白雪無心弄，羅幌清風到曉開。冉冉修篁依戶牖，迢迢列宿映樓臺。縱令奔月成仙去，且作行雲入夢來。
一片孤帆無四鄰，北風吹過五湖濱。相看盡是江南客，獨有君爲嶺外人。
每看苔蘚色，如向簿書閑。幽思纏芳樹，高情寄遠山。雨痕連地綠，日色出林斑。却笑興公賦，臨危滑石間。
郡北乘流去，花間竟日行。海魚朝滿市，江鳥夜喧城。止酒非關病，援琴不在聲。應緣五斗米，數日滯淵明。
朝列稱多士，君家有二難。貞爲臺裏柏，芳作省中蘭。夜宿分曹闊，晨趨接武歡。每憐雙闕下，鴈序入鴛鸞。
一人理國致昇平，萬物呈祥助聖明。天上河從闕下過，江南花向殿前生。慶雲垂蔭開難落，湛露爲珠滿不傾。更對樂懸張宴處，歌工欲奏採蓮聲。
近海川原薄，人家本自稀。黍苗期臘酒，霜葉是寒衣。市井誰相識，漁樵夜始歸。不須騎馬問，恐畏狎鷗飛。
近遠從王事，南行處處經。手持霜簡白，心在夏苗青。迴鴈書應報，愁猨夜屢聽。因君使絕域，方物盡來庭。
郎官休浣憐遲日，野老歡娛爲有年。幾處折花驚蝶夢，數家留葉待蠶眠。藤垂宛地縈珠履，泉迸侵堦浸綠錢。直到閉關朝謁去，鶯聲不散柳含煙。
細雨未成霖，垂簾但覺陰。唯看上砌濕，不遣入簷深。度隟霑霜簡，因風潤綺琴。須移戶外屨，簷溜夜相侵。
取妻生子復生男，獨有君家衆所談。荀氏八龍唯欠一，桓山四鳳已過三。他時幹蠱聲名著，今日懸弧宴樂酣。誰道衆賢能繼體，須知箇箇出於藍。
聞說到揚州，吹簫憶舊遊。人來多不見，莫是上迷樓。
西掖馳名久，東陽出守時。江山婺女分，風月隱侯詩。別恨雙溪急，留歡五馬遲。迴舟映沙嶼，未遠剩相思。
願以金秤鎚，因君贈別離。鉤懸新月吐，衡舉衆星隨。掌握須平執，錙銖必盡知。由來投分審，莫放弄權移。
迢遞山河擁帝京，參差宮殿接雲平。風吹曉漏經長樂，柳帶晴煙出禁城。天淨笙歌臨路發，日高車馬隔塵行。自憐久滯諸生列，未得金閨籍姓名。
子欲適東周，門人盈岐路。高標信難仰，薄官非始務。綿邈千里途，裴回四郊暮。征車日云遠，撫己慙深顧。
大名掩諸古，獨斷無不適。德遂天下宗，官爲幕中客。驪山浮雲散，灞岸零雨夕。請業非遠期，圓光再生魄。
大德詎可擬，高梧有長離。素懷經綸具，昭世猶安卑。落日去關外，悠悠隔山陂。我心如浮雲，千里相追隨。
夫子高世蹟，時人不可攀。今予亦云幸，謬得承溫顏。良策資入幕，遂行從近關。青春灞亭別，此去何時還。
吾見夫子德，誰云習相近。數仞不可窺，言味終難盡。處喧慮常澹，作吏心亦隱。更有嵩少峰，東南爲勝引。
吾師繼微言，贊述在墳典。寸祿聊自資，平生宦情鮮。逶遲東州路，春草深復淺。日遠夫子門，中心曷由展。
天生良史筆，浪跡擅文藻。中夏授參謀，東夷願聞道。行軒翫春日，餞席藉芳草。幸得師季良，欣留篋笥寶。
斤溪數畝田，素心擬長往。繄君曲得引，使我纓俗網。風塵豈不勞，道義成心賞。春郊桃李月，忍此戒征兩。
官閑幕府下，聊以任縱誕。文學魯仲尼，高標嵇中散。出門時雨潤，對酒春風暖。感激知己恩，別離魂欲斷。
古寺傳燈久，層城閉閣閑。香花同法侶，旌斾入深山。寒磬虛空裏，孤雲起滅間。謝公憶高臥，徒御欲東還。
罷戰回龍節，朝天上鳳池。寒生五湖道，春入萬年枝。召化多遺愛，胡清已畏知。懷恩偏感別，墮淚向旌麾。
搖落空林夜，河陽興已生。未辭公府步，知結遠山情。高柳風難定，寒泉月助明。袁公方臥雪，尺素及柴荆。
孤城永巷時相見，衰柳閑門日半斜。欲送近臣朝魏闕，猶憐殘菊在陶家。
淮陽臥理有清風，臘月榴花帶雪紅。閉閣寂寥常對此，江湖心在數枝中。
花宮難久別，道者憶千燈。殘雪入林路，暮山歸寺僧。日光依嫩草，泉響滴春冰。何用求方便，看心是一乘。
禁省夜沈沈，春風雪滿林。滄洲歸客夢，青瑣近臣心。揮翰宣鳴玉，承恩在賜金。建章寒漏起，更助掖垣深。
幾年人不見，林下掩柴關。留客當清夜，逢君話舊山。隔城寒杵急，帶月早鴻還。南陌雖相近，其如隱者閑。
從此無期見，柴門對雪開。二毛逢世難，萬恨掩泉臺。返照空堂夕，孤城弔客迴。漢家偏訪道，猶畏鶴書來。
悠悠千里去，惜此一尊同。客散高樓上，帆飛細雨中。山程隨遠水，楚思在青楓。共說前期易，滄波處處同。
春山唯一室，獨坐草萋萋。身寂心成道，花閑鳥自啼。細泉松徑裏，返景竹林西。晚與門人別，依依出虎溪。
千峯待逋客，香茗復叢生。採摘知深處，烟霞羨獨行。幽期山寺遠，野飯石泉清。寂寂燃燈夜，相思一磬聲。
南憶新安郡，千山帶夕陽。斷猨知夜久，秋草助江長。疎髮應成素，青松獨耐霜。愛才稱漢主，題柱待回鄉。